Mufti Perlis sedia letak jawatan jika Ustaz Azhar Idrus berjaya buktikan dia sesat

KUALA LUMPUR: Baru-baru ini tular video TikTok ceramah Ustaz Azhar Idrus (UAI)  yang mendakwa Datuk Dr Mohd Asri Zainul Abidin adalah sesat kerana menghina ulama Imam Nawawi.

Dakwaan itu dilontarkan ketika ada hadirin bertanya mengenai perkampungan sunnah anjuran Jabatan Mufti Perlis, membabitkan kerajaan Negeri Perlis dan dirasmikan Raja Muda Perlis.

Membalas dakwaan berkenaan, Dr Mohd Asri berkata, beliau sedia meletak jawatan 24 jam jika UAI ada bukti dia telah sesat.

“Ulasan seperti itu memfitnah orang sedangkan dia seorang ustaz yang dikenali ramai.

“Ringan fitnah itu di mulut dia. Kamu sangka ia ringan di lidah kamu? Di sisi Allah adalah berat.

“Tuduh orang sesat dengan perkara yang orang itu tak pernah lakukan dan tak ada siapa dalam kalangan mereka lakukan.

“Saya nasihatkan beliau (UAI), jika ada masalah tentang hal-hal Imam Nawawi atau apa, dia boleh datang ke Perlis. Saya boleh bagi pentas untuk dia bersama saya berforum,” tambahnya.

Author

Tun Puteh Wanti

View all posts

View all posts


Tun Dr Mahathir saman Ahmad Zahid berhubung isu ‘Kutty’

KUALA LUMPUR: Tun Dr Mahathir Mohamad memfailkan saman terhadap Datuk Seri Dr Ahmad Zahid Hamidi atas dakwaan mengeluarkan kenyataan berbaur fitnah berhubung isu ‘kutty’ membabitkan bekas perdana menteri itu.

Dr Mahathir, 97, selaku plaintif memfailkan saman fitnah itu menerusi Tetuan Haidir & Co pada 20 Julai lepas di Mahkamah Tinggi di sini dengan menamakan Ahmad Zahid, 69, sebagai defendan tunggal.

Dalam pernyataan tuntutannya, Dr Mahathir mendakwa Ahmad Zahid telah mengeluarkan kenyataan memfitnah terhadapnya semasa mesyuarat UMNO Bahagian di Kelana Jaya pada 30 Julai 2017 yang kenyataan itu diterbitkan semula di YouTube Astro Awani dan beberapa portal berita dalam talian, yang boleh diakses oleh pengguna Internet tanpa sebarang sekatan.

Ahli Parlimen Langkawi itu mendakwa, kenyataan fitnah tersebut antaranya membawa maksud bahawa beliau bukan dilahirkan sebagai seorang Melayu atau Islam dengan nama asal yang didakwa sebagai ‘Mahathir anak lelaki Iskandar Kutty’ dan menggunakan orang Melayu semasa menjadi Perdana Menteri untuk mendapatkan keuntungan politik dan peribadinya selain memperkecilkan rakyat Malaysia berketurunan India Muslim.

Dakwa plaintif, kenyataan fitnah itu telah menjatuhkan reputasinya sebagai ahli politik yang bertanggungjawab menjaga kebajikan rakyat dan memberi tanggapan bahawa plaintif seorang yang tidak jujur dan amanah, mementingkan diri sendiri, licik dan penuh tipu helah demi mencapai kepentingan peribadi.

Dr Mahathir menuntut ganti rugi am, teladan dan keterlaluan selain memohon injunksi bagi menghalang defendan atau ejen-ejennya memberi komen, mengulangi atau menyebabkan penerbitan kenyataan fitnah itu selain memohon perintah mahkamah supaya defendan menerbitkan permohonan maaf tanpa syarat secara lisan dan bertulis terhadap plaintif, kos dan relif lain yang sesuai.

Sementara itu, Ahmad Zahid dalam pernyataan pembelaan difailkan pada 17 Ogos lepas menerusi Tetuan Shahrul Hamidi & Haziq, menafikan kenyataan yang dibuat pada 30 Julai 2017 adalah berniat jahat untuk memfitnah dan merendahkan reputasi plaintif di khalayak umum.

Dakwa Presiden UMNO itu, nama “Mahathir anak lelaki Iskandar Kutty” merujuk kepada seorang individu berdasarkan maklumat dalam salinan kad pengenalan yang lama selain mendakwa beliau juga tidak mempunyai kawalan ke atas sebarang penerbitan video berhubung kenyataannya di platform media.

Peguam Mior Nor Haidir Suhaimi yang mewakili Dr Mahathir ketika dihubungi Bernama hari ini memaklumkan, pada prosiding di hadapan Timbalan Pendaftar Nor Afidah Idris secara e-Review, mahkamah menetapkan 13 Sept ini untuk pengurusan kes selanjutnya.

“Plaintif juga perlu memfailkan jawapan kepada pernyataan pembelaan defendan sebelum atau pada 8 Sept ini,” kata peguam itu. – BERNAMA


Arif Aiman lebih diperlukan Harimau Malaya

PETALING JAYA: Bekas penyerang Harimau Malaya, Safee Sali menyifatkan keputusan Kim Pan Gon tidak melepaskan bintang muda Johor Darul Ta’zim (JDT), Arif Aiman Hanapi bersama pasukan bawah 23 (B-23) negara mengharungi kempen Kejohanan AFF B-23 di Thailand adalah tepat.

Jelasnya meskipun Arif Aiman berusia 21 tahun, tapi dia telah cukup matang dan sememangnya perlu diletakkan dalam skuad senior kebangsaan.

“Memang saya setuju dengan kenyataan (Pan-gon) itu, memang tahap Arif Aiman memang bukan B-23 dah.

“Walaupun dia masih ada peluang main di peringkat umur sebegitu, tapi dengan keyakinan dan corak kematangan, dengan corak permainan Arif Aiman dia hanya boleh beraksi untuk skuad senior.

“Dia mampu menyumbang lebih banyak untuk pasukan kebangsaan,” kata Safee.

Terdahulu, Utusan Malaysia melaporkan Pan Gon tidak akan melepaskan Arif Aiman ke skuad B-23 kerana skuad kebangsaan lebih memerlukan khidmatnya.

Jelas jurulatih dari Korea Selatan itu, sentuhan Arif Aiman sangat ditagih Harimau Malaya yang dalam persiapan bagi kempen kelayakan Piala Dunia 2026/Piala Asia 2027 pada November ini, dan saingan Piala Asia di Qatar, Januari depan.

Author

Media Variasi

View all posts

View all posts


Burger King lancar siri baharu – Black Pepper Mayo, rasa penuh kejutan!

CYBERJAYA: Rangkaian restoran makanan segera terkemuka, Burger King tampil dengan produk baharu dengan sos kombinasi sempurna iaitu sos Black Pepper Mayo.

Gabungan keseimbangan antara lada hitam dan campuran krim base membuatkan kombinasi sos yang menyaluti burger itu lebih padu dalam setiap gigitan.

Kombinasi sos yang unik ini menambahkan sentuhan krim pada burger ikonik jenama ini menerusi Black Pepper Mayo Whopper dan Black Pepper Mayo Tendergrill.

Black Pepper Mayo Whopper menampilkan sebuku daging burger Whopper® yang dipanggang di atas api, dilengkapi dengan acar yang masam, sos tomato, tomato segar, daun selada yang rangup dan bawang segar serta dilapisi dengan sos Black Pepper Mayo dan disajikan di atas roti bijan yang dipanggang dengan sempurna sepanjang 5 inci.

Selain itu, Black Pepper Mayo Tendergrill turut menyajikan ayam peha yang dipanggang di atas api dengan lembut dan juicy malah dilengkapi dengan tomato segar dan daun selada yang rangup serta dilapisi dengan sos Black Pepper Mayo, dan disajikan di atas roti bijan yang dipanggang dengan sempurna.

Sebagai hidangan pendamping yang unik untuk Burger King, rasa Black Pepper Mayo juga terdapat dalam bentuk Black Pepper Mayo Fries yang dihidangkan bersama kentang goreng tebal berwarna keemasan yang rangup, panas dan dilumuri dengan kelazatan sos Black Pepper Mayo.

Author

Muhammad Nor Fadzly Mahat

View all posts

View all posts


Kemenangan menentang Kuching City tonik terbaik buat KDA FC

ALOR SETAR: Kemenangan Kedah Darul Aman FC (KDA FC) menentang Kuching City FC dalam aksi Liga Super malam tadi ibarat tonik terbaik buat para pemain sebelum berehat hampir dua minggu sempena Ramadan.

Ketua Jurulatih KDA FC, Mohd Nafuzi Mahammad Zain berkata, kemenangan itu yang meletakkan Sang Kenari di tangga ketiga liga dengan 12 mata juga mampu meningkatkan kembali moral pasukan yang sebelum ini mengalami kekalahan dalam dua perlawanan iaitu kepada Penang FC dan PDRM FC.

“Alhamdulillah tiga mata penting sebelum kita berehat dua minggu sempena Ramadan, kemenangan malam ini ialah tonik terbaik untuk kita dan dua minggu berehat dapatlah pulih balik bagi mana-mana pemain cedera.

“Saya rasa daripada lima perlawanan kita kutip 12 mata, ia satu pencapaian terbaik pada awal musim dengan pemain baru dibentuk, saya rasa bersyukurlah,” katanya kepada pemberita selepas tamat perlawanan di Stadum Darul Aman, di sini malam tadi.

Dalam perlawanan yang dihadiri lebih 7,000 penyokong itu, pasukan tuan rumah meraih tiga mata selepas menewaskan Kuching City 3-0.

Bagaimanapun, Mohd Nafuzi mengingatkan anak buahnya agar terus bekerja keras dan mengekalkan momentum serta prestasi terbaik untuk mengharungi saingan yang dijangka makin mencabar selepas ini.

Katanya, misi juga adalah untuk memperkemas benteng pertahanan dan beberapa posisi pemain agar tidak terus membuat kesilapan yang akhirnya gagal mendapat mata penuh perlawanan.

Sementara itu, ketua jurulatih Kuching City, Irfan Bakti Abd Salim bercadang mengadakan perbincangan dengan pihak pengurusan untuk penambahbaikan pasukan yang kini mengalami kekalahan keempat berturut-turut.

“Ini kekalahan empat kali berturut-turut rekod sejarah saya menjadi jurulatih, empat perlawanan berturut-turut ini tak ada (sepanjang jadi jurulatih) rasanya, kami pasukan baharu itu satu yang saya boleh beritahu,” katanya. – BERNAMA


UNDIAN

Adakah anda aktif menggunakan 'Threads'?

 Ya
 Tidak
 Belum 'install' lagi di telefon pintar

View Results

Author

Admin-MV

View all posts

View all posts


‘Mak bapak pandai buat anak je!’ – Van sekolah dipenuhi sampah bikin netizen geram

CYBERJAYA: Tular sekeping gambar di media sosial memaparkan keadaan sebuah van sekolah yang sedang dibersihkan, dipenuhi sampah bekas makanan dan minuman para murid.

Menerusi gambar itu, kelihatan bekas kotak air minuman, bungkusan plastik keropok dan snek memenuhi van berkenaan yang menjadi pengangkutan buat anak-anak pergi dan pulang ke sekolah.

“Ni normal bagi kami yang cuci van sekolah. Nasib baik owner (van)sporting,” kongsi seorang lelaki dikenali Mohd Sahnizan Mohd Ayup menerusi kapsyen gambar tersebut.

Menjengah di ruangan komen, rata-rata warga net tidak lepas tangan meninggalkan komen dengan pelbagai reaksi berhubung gambar terbabit.

Ada sebilangan netizen yang berang dengan sikap ibu bapa yang disifatkan tidak mendidik anak-anak untuk belajar menjaga kebersihan.

“Mak bapak pandai buat anak je, attitude dengan disiplin tak pernah nak di ajar, dia ingat bayar duit bas sekolah tu sekali pakej duit sampah ke apa,” luah seorang netizen.

“Mak pak ajarlah anak-anak jangan buang sampah merata,” pesan warga maya.

“Budok2 lenim mmg gni perangai… gtu la jugok dlm kelas… mental wase jd cgu,” luah netizen.

Dalam pada itu, ada juga guru yang tampil bertanggungjawab mahu berkongsi gambar berkenaan sebagai tauladan kepada para ibu bapa dan anak mereka.

“Nanti kami yang cikgu-cikgu tunjuk pic ni kat grup ibubapa.. sama-sama kitorang nasihat nanti.. mana boleh biarkan ni.. kena ada disiplin,” komen seorang lagi netizen yang dipercayai seorang guru sekolah.

Author

Diyana Rahip

View all posts

View all posts


Ku Li lihat penyatuan BN-GTA tambah kekuatan hadapi PRU15

KUALA LUMPUR: Ahli Parlimen Gua Musang, Tengku Razaleigh Hamzah melihat penyatuan dengan Gerakan Tanah Air (GTA) boleh menambah kekuatan kepada Barisan Nasional (BN) dalam menghadapi Pilihan Raya Umum ke-15 (PRU15).

Kata beliau, ia berikutan dijangkakan tiada parti politik yang akan memperoleh majoriti mudah untuk membentuk kerajaan dalam PRU15 nanti.

“Jika jumpa pengasas GTA (Tun Dr Mahathir Mohamad) isu inilah saya hendak ketengahkan, saya sudah ada parti (BN) tak boleh masuk parti lain tetapi kita boleh lihat dari sudut solidariti satukan tenaga untuk kebaikan masyarakat dan negara.

“Ketika ini timbul kebimbangan kerana perpecahan, galakkan perpecahan di mana setiap parti perlu mencari kekuatan hadapi sebarang kemungkinan PRU15. Jangan dipecah belah kemahuan diri atau pendesak.

“Kemungkinan tidak ada satu parti yang akan menang PRU15 untuk beri kemampuan tubuh kerajaan sendiri dan terpaksa bergabung dengan pihak lain sebagai pakatan itupun jika ada pihak mahu bersatu bergabung dengan mereka,” katanya pada sidang media pelancaran Anita KTM Borneo Ride di kediaman Ku Li, Jalan Langgak Golf, di sini pada Rabu.

Turut hadir Presiden Kelab Anita Bikers, Anita Yusop yang bakal terbang Jumaat ini ke Malaysia Timur akan mengadakan konvoi motosikal jenama KTM sepanjang 4,400 kilometer membabitkan Sarawak dan Sabah.

Dalam pada itu, Ku Li menambah, jika Melayu terus berpecah ia akan menjadi lebih lemah, jadi alat kepentingan yang lain dan agenda pembangunan negara juga terbantut.

“Kita lihat sekarang perpecahan tidak membaiki negara, tiada satu parti boleh redakan keadaan, sebutkan nama-nama negara yang hadapi masalah perkauman, tidak sama pendapatan akan jadi isu yang besar yang sukar, timbul bibit perpecahan seperti ini.

“Jika Melayu sudah berpecah sukar untuk amankan keadaan apatah tiada kerajaan untuk kawal keadaan,” katanya.

Author

Tun Puteh Wanti

View all posts

View all posts


Perubahan jadual Piala Malaysia, MFL tunggu pengumuman SPR

PETALING JAYA: Teka-teki mengenai keperluan mengubah jadual perlawanan Piala Malaysia 2022 akan terjawab selepas Suruhanjaya Pilihan Raya (SPR) menentukan tarikh-tarikh penting Pilihan Raya Umum ke-15 (PRU15), pada 20 Oktober ini.

Ketua Pegawai Eksekutif Liga Bolasepak Malaysia (MFL), Stuart Ramalingam memaklumkan pembubaran Parlimen oleh Perdana Menteri, Datuk Seri Ismail Sabri Yaakob bagi memberi laluan kepada PRU15 pada Isnin lepas, sudah semestinya mempunyai kesan kepada jadual Piala Malaysia yang dijadual bermula 25 Oktober ini.

“Dengan penggunaan knockout stage (format pusingan 16 pasukan) tahun ini, setiap perlawanan adalah berharga dan kita jangka ia akan mengundang penyokong yang ramai ke stadium.

“Keperluan keselamatan di venue perlawanan adalah kerisauan MFL terutamanya dengan pembubaran Parlimen memandangkan pihak keselamatan mungkin ada tugasan berbeza dari situasi semasa,” katanya pada sidang media selepas Mesyuarat Pelesenan Kelab MFL First Instance Body (FIB) di sini, hari ini.

Sehubungan itu, Stuart berkata pihaknya akan menunggu keputusan rasmi oleh SPR berhubung tarikh PRU15 sebelum membuat keputusan mengenai perubahan jadual Piala Malaysia kali ini. – BERNAMA


Harimau Malaya berdepan cabaran tuan rumah di kejohanan Piala Raja Thailand

Undian kejohanan empat penjuru pada hari ini, menyaksikan Malaysia akan memulakan aksi menentang Thailand pada peringkat separuh akhir.

Satu lagi aksi bakal melihat pertembungan antara pasukan Trinidad & Tobago menentang Tajikistan pada hari yang sama.

Sekiranya skuad kendalian Kim Pan Gon yang kini berada di ranking ke-148 dunia berjaya menundukkan Thailand yang menghuni ranking ke-111 dunia, mereka akan beraksi dalam final menentang sama ada pasukan Trinidad & Tobago (ke-101 dunia)  atau pasukan Tajikistan (ke-109 dunia).

Malaysia pernah menjulang piala kejohanan itu bagi empat edisi iaitu pada 1972, 1976, 1977 dan 1978. – BERNAMA


Isu toyol tanah: Exsim beli tanah Yap Kwan Seng secara sah

KUALA LUMPUR: Syarikat pemaju, Exsim Development Sdn Bhd (Exsim) menegaskan tanah Lot 189 Jalan Yap Kwan Seng dibeli secara sah sebelum dibangunkan Residensi Scarletz Suites.
Berita berkaitan: Isu toyol tanah: Omar bawa isu ke Mahkamah Timbang Tara

Menurut kenyataan dikeluarkan Exsim, pihaknya membeli tanah berkenaan mengikut lunas undang-undang.

Malah, katanya, Mahkamah Tinggi Persekutuan juga telah menganugerahkan hak milik tanah itu kepada anak syarikat Exsim, Suriamas Lumayan Sdn Bhd (Suriamas).

“Exsim menjelaskan bahawa pada 2013, telah menyerahkan tender pembelian kepada pengurus dan penerima (R&M) yang dilantik oleh OSK Investment Bank Bhd (OSK), dan R&M telah menerima tender daripada Exsim untuk pembelian tanah.

“Suriamas sebuah syarikat subsidiari Exsim, telah membeli tanah daripada Steadmont Development Sdn Bhd iaitu R&M berkenaan.

“Pembayaran telah dijelaskan penuh pada 2013,” demikian kenyataan berkenaan.

Menurut Exsim, Suriamas telah mengambil tindakan undang-undang terhadap Omar Mohamad Unni dan, Mahkamah Tinggi juga telah menganugerahkan hak milik sepenuhnya (tanah) kepada Suriamas pada 10 Julai 2019.

“Kami telah dinasihatkan bahawa kenyataan Encik Omar tidak mempunyai asas perundangan, dan tidak teragak-agak untuk mengambil tindakan undang-undang bagi menjaga hak dan kepentingan Suriamas serta reputasi Exsim,” katanya.

Bagaimanapun, ketika pihak MEDIA VARIASI bertanyakan mengenai Sijil Menduduki Sementara (CF) bangunan residensi terbabit, pihak Exsim tidak memberi sebarang komen.

Sementara itu, Omar, mendakwa semua tahun yang dinyatakan dalam kenyataan Exsim, tidak sama dengan fakta geran yang ada pada pihaknya.

“Kami cuma persoalkan, dari mula tanah itu diseleweng pihak tertentu, bukan kami pertikai diputuskan mahkamah.

“Jika beli barang curi, ia tetap kesalahan walaupun proses jual beli itu betul,” katanya ketika dihubungi MEDIA VARIASI.

Omar juga mempersoalkan, sama ada Exsim tahu hak Bumiputera dalam tanah kurniaan sultan tidak boleh dipindah milik.

“Adik Sultan Selangor sendiri mengesahkan tanah itu adalah kurniaan almarhum Sultan Salahuddin Shah kepada Mohammad Unni iaitu ayah saya melalui surat dari istana,” dakwanya.

Terdahulu MEDIA VARIASI melaporkan secara eksklusif berhubung kegiatan ‘toyol’ tanah Jalan Yap Kwan Seng kurniaan Sultan yang dipindah milik walaupun ada surat perakuan daripada pihak Istana.

Lebih mengejutkan, tiga penama tanah dipindah milik dalam sehari selain dokumen perakuan status tanah di Pejabat Tanah dan Galian (PTG) iaitu dokumen AA 1/62 diragui kesahihannya.

Author

Fhatihah Zakinan

View all posts

View all posts


Bertanding di Shah Alam ibarat sirih pulang ke gagang bagi Afif

CYBERJAYA: Calon PN Parlimen Shah Alam, Dr Afif Bahardin tegaskan beliau tidak pernah lari dari kawasan asalnya kerana beliau sendiri berasal dari Shah Alam.

Timbalan Ketua Bahagian Bersatu Shah Alam itu berkata demikian dalam ciapan Twitternya semalam bagi mengulas mengenai desas-desus bahawa beliau ‘lari’ dari Pulau Pinang untuk bertanding Pilihan Raya Umum ke-15 (PRU15) di Shah Alam.

Beliau juga sempat menyindir Presiden PKR, Datuk Seri Anwar Ibrahim yang beralih kawasan bertanding PRU15 dalam ciapan tersebut.

“Shah Alam adalah kampung halaman saya. Ibaratnya sirih pulang ke gagang. Tiada istilah lari.

“Lari dari kampung ini contohnya dia asal Permatang Pauh, lepas tu lari pi Port Dickson, lepas tu lari lagi pi Tambun. Ini contoh!” katanya.

Untuk rekod, Afif dibesarkan di Shah Alam, Selangor, menerima pendidikan menengahnya di Maktab Rendah Sains MARA Lenggong, Perak dan pendidikan universiti di Universiti Teknologi Mara (UiTM), berkelulusan Ijazah Sarjana Muda dalam bidang perubatan dan pembedahan.

Terdahulu, beliau dilantik sebagai Ahli Dewan Undangan Negeri (ADUN) Seberang Jaya, Pulau Pinang Pengerusi Jawatankuasa Negeri Pulau Pinang (EXCO) untuk Pertanian dan Industri berasaskan Agro, Pembangunan Luar Bandar dan Kesihatan di bawah PKR.

Namun, pada 2020, beliau mengikut langkah Datuk Seri Mohamed Azmin Ali untuk memberi sokongan kepada Perikatan Nasional melalui Bersatu.

Dalam ciapan lainnya, Afif menegaskan beliau tidak melompat parti daripada PKR kepada Bersatu kerana beliau dipecat parti sebelumnya selepas meletakkan jawatan sebagai EXCO di Pulau Pinang.

“Tiada istilah lompat. Selepas saya meletakkan jawatan EXCO secara rela hati. Saya digantung keahlian parti kerana laksana program bantu rakyat semasa Perintah Kawalan Pergerakan (PKP) awal Mac 2020. Kemudian saya dipecat parti!” katanya lagi.

Beliau juga telah menubuhkan sebuah pertubuhan bukan kerajaa (NGO), Pemuda Negara yang dijadikan wadah suara anak muda daripada pelbagai bangsa berdasarkan prinsip demokrasi, keadilan dan kemakmuran bersama.

Beliau ketika ditemui MEDIA VARIASI semasa Pengumuman Calon PRU15 PN pada Selasa lalu, berkata, akan mengetengahkan isu bagi menyediakan anak muda Shah Alam berhadapan cabaran-cabaran masa hadapan yang akan tiba.

Tegasnya, pembahagian ekonomi yang saksama perlu dilaksanakan bagi menyediakan perumahan, pekerjaan, peluang latihan dan pendidikan yang terbuka dan mudah untuk diakses kepada anak muda Shah Alam.

Author

Faridah Amiratul

View all posts

View all posts


Bayi baru dilahirkan ditemukan dengan kesan gigitan serangga

KUANTAN: Seorang bayi lelaki dipercayai baru dilahirkan ditemukan di atas kayu berhampiran tepi pagar sebuah kilang di Kampung Peramu, di sini hari ini dengan kesan gigitan serangga.

Ketua Polis Daerah Kuantan, ACP Wan Mohd Zahari Wan Busu berkata, pihaknya menerima panggilan berhubung penemuan bayi itu oleh orang awam pada 12.10 tengah hari tadi.

Beliau berkata, bayi berkenaan dijumpai oleh seorang wanita berusia 51 tahun yang memaklumkan terdengar tangisan kira-kira pukul 11.30 pagi sebelum bertindak mencari suara berkenaan.

“Wanita itu kemudiannya telah menjumpai bayi lelaki yang ditinggalkan lebih kurang 10 meter dari jarak rumah iaitu berhampiran tepi pagar kilang tersebut dan bayi itu diletakkan di atas kayu selain menyatakan bayi tersebut masih mempunyai tali pusat dan badannya dihinggap kerengga,” katanya dalam kenyataan hari ini.

Wan Mohd Zahari berkata, wanita itu telah meminta bantuan kenalannya untuk menghubungi polis bagi tindakan lanjut sebelum bayi itu dibawa ke Hospital Tengku Ampuan Afzan (HTAA) untuk mendapatkan rawatan.

“Doktor menganggarkan bayi itu dilahirkan kurang tiga jam sebelum ditemukan dan keadaannya kini stabil serta masih menerima rawatan di wad kanak-kanak HTAA,” katanya dan menambah pihak Jabatan Kebajikan Masyarakat Kuantan sudah dimaklumkan berhubung penemuan bayi itu.

Sementara itu, beliau berkata, siasatan mendapati suspek berkemungkinan telah melahirkan anaknya di lokasi lain dan bertindak menyembunyikan kelahiran dengan membuang bayi itu di tempat kejadian pada awal pagi tadi.

Katanya, siasatan lanjut masih dijalankan mengikut Seksyen 317 Kanun Keseksaan. – BERNAMA


Manchester City juara Piala Super UEFA

MANCHESTER City menjuarai Piala Super UEFA buat kali pertama, apabila menewaskan Sevilla 5-4 menerusi sepakan penalti di Stadium Georgios Karaiskakis, dekat Athens, Greece pada Khamis.

Lapor Premier League, tandukan pemain Maghribi, Youssef En-Nesyri meletakkan kelab Sepanyol di depan pada minit ke-25.

Namun, bintang muda The Citizens, Cole Palmer yang berusia 21 tahun akhirnya menghadirkan keceriaan buat kelab Inggeris tersebut menerusi kelincahannya dalam perlawanan tersebut.

Palmer menyamakan kedudukan menerusi jaringan minit ke-63, selepas menyudahkan bantuan gol daripada Rodri bagi menjadikan keputusan terikat 1-1.

City kemudiannya menyempurnakan kesemua penalti untuk kemenangan 5-4 selepas rembatan pertahanan, Sevilla Nemanja Gudelj terkena palang.

Untuk rekod, Piala Super UEFA merupakan perlawanan antara pemenang Liga Juara-Juara musim lalu menentang juara Liga Europa.

Kelab LaLiga Sepanyol, Barcelona dan Real Madrid serta jagoan Serie A Itali, AC Milan merupakan tiga kelab paling berjaya merangkul trofi dengan lima kejuaraan masing-masing.

Author

Fazleen Safina Abd Jamil

View all posts

View all posts


Valorant diluluskan di China

PENTADBIRAN Akhbar dan Penerbitan Kebangsaan (NPPA) kerajaan China pada Selasa mengeluarkan senarai permainan video yang diluluskan oleh mereka untuk tahun 2023.

Senarai itu memperincikan lebih 80 permainan domestik dan antarbangsa yang boleh dimainkan oleh warga China.

Pasaran permainan video China dikawal dengan ketat dan permainan video yang dibangunkan di luar negara sering menghadapi proses kelulusan yang panjang sebelum diberikan lesen.

Antara 45 permainan video antarabangsa yang kini diluluskan, Valorant telah disenaraikan. Namun, nama Valorant tidak digunakan dalam NPPA sebaliknya menggunakan nama ‘Fearless Covenant’.

Antara mereka yang memberi reaksi terhadap berita baik itu ialah pengulas e-sport Gai Yandahan yang berkata: “Valorant diluluskan secara rasmi di China.” Dia turut menjangkakan Valorant boleh dimainkan di China tidak lama lagi.

IT'S A GO.VALORANT is officially approved in China. pic.twitter.com/ZsHGDSe0Wr

— Alan阿兰 (@AlanGai_) December 28, 2022

Mereka yang ingin bermain permainan video Valorant ini boleh dimuat turun melalui permainan Tencent dan ketika berita ini ditulis, Riot sendiri masih belum mengulas mengenai berita tersebut. Ia sememangnya dialu-alukan untuk semua.

Author

Muhammad Nor Fadzly Mahat

View all posts

View all posts


Kesalahan ejaan di papan tanda PH, calon MP Kluang akui kesilapan

JOHOR BHARU: Papan tanda Pakatan Harapan (PH) di kawasan Parlimen Kluang yang mengandungi kesilapan ejaan pada peribahasa yang digunakan telah diturunkan setelah pihak parti itu menyedari kesilapan.

Calon PH yang juga penyandang kerusi Parlimen Kluang, Wong Shu Qi dalam satu kenyataan hari ini berkata, papan iklan berkenaan diturunkan dua jam selepas ia dipasang pada Jumaat lepas sejurus pihaknya menyedari kesilapan berkenaan.

Papan tanda tersebut yang mengandungi kesilapan itu tertera ‘berat sama dipukul, ringan sama dijinjing’, yang sepatutnya berbunyi ‘berat sama dipikul, ringan sama dijinjing’.

“Kami mengakui kesilapan ini dan ia adalah kesilapan dalam menaip perkataan tersebut,” kata Wong yang mengucapkan terima kasih kepada yang menegur bagi membolehkan pembetulan dilakukan. – BERNAMA


MetMalaysia keluar amaran ribut petir di 12 negeri

KUALA LUMPUR: Jabatan Meteorologi Malaysia (MetMalaysia) mengeluarkan amaran ribut petir, hujan lebat serta angin kencang yang dijangka berlaku dan berlarutan hingga 4 petang ini di 12 negeri.

MetMalaysia dalam kenyataan yang dikeluarkan pada 12.50 tengah hari tadi memaklumkan, negeri yang terlibat ialah Kedah meliputi Langkawi, Pendang, Kuala Muda, Sik, Baling, Kulim dan Bandar Baharu.

Turut terlibat Pulau Pinang; Perak di Kerian, Larut, Matang dan Selama, Kuala Kangsar, Kinta, Perak Tengah, Kampar, Hilir Perak dan Batang Padang, manakala di Terengganu meliputi Setiu, Kuala Nerus, Kuala Terengganu, Marang dan Dungun.

Di Pahang pula membabitkan Tanah Tinggi Cameron; Selangor di Gombak dan Hulu Langat; Kuala Lumpur; Negeri Sembilan; Melaka; Johor di Tangkak, Segamat, Muar, Batu Pahat dan Kluang); Sarawak di Limbang, manakala Sabah di Pedalaman (Sipitang, Tenom dan Nabawan). – BERNAMA

Author

Diyana Rahip

View all posts

View all posts


Perbincangan isu kesihatan mental harus jadi amalan normal, elak stigma negatif

KUANTAN: Perbincangan mengenai isu kesihatan mental harus menjadi amalan normal bagi mengelakkan stigma negatif dan salah tanggapan masyarakat terhadap pesakit mental.

Presiden dan Pengasas Persatuan Kesedaran dan Sokongan Penyakit Mental (MIASA), Anita Abu Bakar berkata, pengetahuan mengenai kesihatan mental juga harus diperhebat supaya individu yang memerlukan rawatan serta sokongan mendapat bantuan sewajarnya.

“Kita perlu biasakan perbincangan mengenai penyakit mental ini supaya orang ramai ada pengetahuan dan kesedaran… bila ada isu kesihatan mental, akan ada tanggapan contohnya seperti gila, bahaya, masalah jiwa dan kurang iman.

“Stigma itu perlu berubah, pentingnya ada ilmu kerana bila ada penyakit mesti ada rawatan, dan sekiranya rawatan itu menyeluruh, pesakit boleh sembuh,” katanya kepada Bernama selepas Pelancaran Perkhidmatan Chatbot MIASA yang disempurnakan oleh Pengerusi Majlis Kebangsaan Pertubuhan Wanita Malaysia Pahang, Datuk Seri Maznah Mazlan di sini hari ini.

Turut diadakan Prapelancaran Hab Baharu MIASA Sempena Hari Kesihatan Mental Sedunia serta Ulang Tahun Ke-5 MIASA yang dihadiri Ketua Jabatan Psikiatri dan Kesihatan Mental Hospital Sultan Haji Ahmad Shah Dr Firdaus Abdul Gani.

Chatbot MIASA merupakan ruang sembang menerusi aplikasi WhatsApp di talian +12028641153 secara automatik yang bertujuan antara lain memberi maklumat dan sokongan segera kepada individu yang berjuang dengan penyakit mental.

Anita juga berkata antara faktor yang mempengaruhi persepsi negatif individu terhadap pesakit mental ialah filem dan drama yang disiarkan.

“Kadang-kadang cara mereka gambarkan orang ada penyakit mental salah atau kurang tepat, bila mereka lahirkan gambaran tertentu terhadap pesakit mental, orang yang kurang pengetahuan akan ambil perkara itu sebagai kebenaran,” katanya.

Mengulas Bajet 2023 yang turut merangkumi cadangan penubuhan Pusat Kecemerlangan Kesihatan Mental Kebangsaan, beliau berkata ia merupakan sesuatu yang ditunggu-tunggu bagi semua pemegang taruh berganding bahu di bawah satu bumbung untuk menghulurkan bantuan kepada individu memerlukan.

Menteri Kewangan Tengku Datuk Seri Zafrul Tengku Abdul Aziz, ketika membentangkan Rang Undang-Undang Perbekalan 2023 semalam, memaklumkan kerajaan memperuntuk RM34 juta untuk menubuhkan Pusat Kecemerlangan Kesihatan Mental Kebangsaan yang bertindak sebagai penggerak bersepadu antara semua pihak bagi kesejahteraan kesihatan mental rakyat di bawah payung MyMYNDA.

Dr Firdaus pula berkata individu yang pulih daripada penyakit mental adalah ‘testimoni’ terbaik untuk membantu dan memberikan harapan kepada pesakit lain.

“Berkenaan penyakit mental ini, ia bukan sahaja tentang kepercayaan tapi tentang harapan… sebab itu, saya suka bila ada individu atau pejuang penyakit ini tampil ke hadapan sudi bercerita dan berkongsi kejayaan mereka,” katanya. – BERNAMA


Jemaah terkandas: Kerajaan urus kepulangan, Afiz Ayub sedia pulangkan sumbangan

KUALA LUMPUR: Kerajaan berjanji akan menguruskan penghantaran pulang para jemaah yang sedang terkandas di Arab Saudi sejak Jun lalu.

Menerusi kenyataan bersama, Kementerian Luar Negeri dan Jabatan Perdana Menteri (Hal Ehwal Agama) dengan Kedutaan Besar Malaysia di Riyadh dan Konsulat Jeneral Malaysia di Jeddah akan menyelaraskan urusan penghantaran pulang para jemaah berkenaan ke tanah air dalam masa terdekat.

Sehubungan itu, tiada keperluan kutipan dana awam dilakukan kerana kerajaan sudah mengumumkan kesanggupan untuk menanggung kos penghantaran mereka.

Dalam pada itu, aktivis, Afiz Ayub pula berkata, kerajaan mengambil masa lama untuk keluarkan kenyataan media menyatakan keputusan mereka.

“Dari bulan Jun tiada kenyataan keluar, saya sudah tiba di Jeddah sejak semalam dengan bawa duit orang ramai dan sudah berunding dengan penguat kuasa sini tiba-tiba keluar kenyataan kata kerajaan ambil alih pula.

“Buang masa saya sebenarnya kalau macam ni… Kita nak buat kerja Allah ni, empat bulan sebelum ni tak ada pula nak sungguh bawa balik.

“Menteri sudah hubungi saya tetapi mereka belum mula tindakan… nanti berbincang dengan menteri… jika semua ditanggung… sumbangan akan dipulangkan, saya akan keluarkan kenyataan,” katanya kepada MEDIA VARIASI.

Aktivis ini mendakwa ada dihubungi keluarga mangsa yang meminta bantuannya sebelum melancarkan ‘crowdfunding’ sejak kelmarin.

Bagaimanapun beliau tiada nombor keluarga mangsa ketika diminta wartawan.

Afis sebelum ini mengeluarkan kenyataan memerlukan dana awam RM70,000 untuk kos tiket dan RM414,000 bagi kos bayaran tinggal lebih masa di Arab Saudi.

Semalam, Kementerian Luar Negeri mengesahkan seramai 63 rakyat Malaysia dibawa kumpulan tarekat Naqsyabandiyah Al-Kholidiah, terkandas di Arab Saudi sejak Jun lalu.

Terdahulu, MEDIA VARIASI mendapat maklumat eksklusif mengenai nasib rakyat yang terkandas selepas diperdaya dengan berita kemunculan Imam Mahadi di padang Arafah.

Rombongan itu diuruskan oleh pemimpin tarekat Al-Naqsyabandiah Al-Kholidiah, Habib Shah Firdaus Habib Ahmad.

Masalah mereka timbul selepas Habib Shah Firdaus ditahan kerajaan Arab Saudi kerana amalan tarekat melanggar undang-undang negara itu serta dihantar pulang ke Malaysia.

Menerusi kenyataan bersama Kementerian Luar Negeri dan Menteri di Jabatan Perdana Menteri (Hal Ehwal Agama), mereka terdiri daripada 28 orang dewasa dan 35 orang kanak-kanak dibawa untuk mengerjakan umrah di Madinah.

Author

Tun Puteh Wanti

View all posts

View all posts


10 pasukan layak ke separuh akhir Solve for Tomorrow, cipta idea bantu masalah komuniti

CYBERJAYA: Samsung Malaysia Electronics (Samsung) dan Universiti Malaya (UM), hari ini mengumumkan sebanyak 10 pasukan bakal berentap dalam separuh akhir pertandingan Solve for Tomorrow (SFT) 2022.

SFT merupakan platform buat para pelajar bekerjasama dengan mentor yang terdiri daripada kakitangan Samsung Malaysia Electronics dan Universiti Malaya untuk mencari penyelesaian bagi masalah yang menjejaskan komuniti dengan berpandukan Sains, Teknologi, Kejuruteraan dan Matematik (STEM).

Pada tahun ini, sebanyak 67 penyertaan telah direkodkan daripada 36 sekolah dari pelbagai negeri dengan fokus kepada tiga tema iaitu pendidikan dan pembelajaran, kelestarian dan alam sekitar, serta kesihatan dan penjagaan diri.

Pengarah Hal Ehwal Korporat Samsung, Datuk Roh Jae Yeol berkata, pihaknya amat teruja untuk menyaksikan semangat yang ditonjolkan anak muda Malaysia dalam membuat perubahan buat negara.

“Pada tahun ini, setiap penyertaan telah berjaya membuktikan mereka mampu membawa perubahan sosial yang positif menggunakan STEM

“Kami berbesar hati untuk memperkasakan generasi akan datang untuk mencapai potensi mereka,” katanya.

Sementara itu, Pengarah Pusat STEM UM, Ir Dr Mas Sahidayana Mokhtar yang juga juri kepada pertandingan SFT pula menyatakan penyertaan tahun ini amat memberangsangkan.

“Pelajar-pelajar Malaysia menyedari isu-isu yang memberikan kesan buruk kepada komuniti mereka dan telah mempamerkan idea-idea yang bernas untuk menanganinya.

“Banyak perkara yang boleh diambil kira sebaik sahaja mereka mula menghasilkan prototaip mereka,” ujarnya.

10 pasukan yang tersenarai ke Fasa 2 berkenaan kini perlu mengembangkan idea dan menghasilkan prototaip bagi melayakkan lima kumpulan bersaing di peringkat akhir pada Disember ini sekaligus mereka berpeluang memenangi produk Samsung bernilai RM30,000

Berikut merupakan senarai 10 pasukan separuh akhir SFT 2022:

Begonia Buddies dari SMK Putra Perdana, Selangor untuk Kelestarian & Alam Sekitar
CPRIAN dari SMK Convent Jalan Peel, Kuala Lumpur untuk Pendidikan & Pembelajaran
Dzalis Smart Ino dari SMK Dato’ Razali Ismail, Terengganu untuk Kesihatan & Penjagaan Diri
Fishballz dari SMK Taman Desa, Kuala Lumpur untuk Pendidikan & Pembelajaran
Little Wizards dari SMK (P) Methodist, Kuala Lumpur untuk Kesihatan & Penjagaan Diri
NewGen Leaders dari SMK Seri Bintang Utara, Kuala Lumpur untuk Kesihatan & Penjagaan Diri
Ten Percent Vegan dari SMK Seri Serdang, Selangor untuk Kelestarian & Alam Sekitar
The Creative III dari Sri Bestari Private School, Kuala Lumpur untuk Kelestarian & Alam Sekitar
The Green Scientists, SMK (L) Methodist, Kuala Lumpur untuk Kelestarian & Alam Sekitar
Tropbotz dari SMK Tropicana, Selangor untuk Kesihatan & Penjagaan Diri

Author

Diyana Rahip

View all posts

View all posts


Kes demam denggi di Ipoh meningkat 300 peratus

IPOH: Kes demam denggi di kawasan pentadbiran Majlis Bandaraya Ipoh (MBI) mencatatkan peningkatan lebih 300 peratus dengan 330 kes dilaporkan setakat 25 Mac lepas (Minggu Epid: 12).

Menurut kenyataan Jabatan Kesihatan Persekitaran MBI, peningkatan itu adalah sebanyak 312 kes berbanding 78 kes bagi tempoh sama tahun lepas iaitu peningkatan sebanyak 323 peratus.

“Setakat 30 Mac sebanyak 14 lokaliti wabak dengan satu lokaliti wabak tidak terkawal iaitu Cherry Apartment (14 kes) yang dijangka tamat 5 April dan satu lokaliti hot spot di Taman Cahaya Bercham (20 kes) yang dijangka tamat 6 April,” menurut kenyatan itu di sini hari ini.

Kenyataan itu memaklumkan kes denggi turut dilaporkan di Taman Hillview (4), Taman Utama (3), Asrama Kolej Vokasional Ipoh (2), Taman Ramai (3), Taman Hock Bee (3), Rumah Pangsa Seri Kepayang (3), Taman Alkaf (2), Bandar Baru Putra (2), Taman Kledang Sentosa (2), Kampung Seri Kinta (2), Taman SPPK (2), Halaman Ampang Mewah (2), Taman Cempaka (2) dan Kampung Pengkalan Gate (2), dan kesemua lokaliti ini akan tamat antara 7 hingga 10 April.

Sementara itu, kenyataan berkenaan turut memberitahu pakar kesihatan awam meramalkan peningkatan kes tahun ini berdasarkan perubahan cuaca dan orang ramai disarankan mengambil langkah pencegahan dan kawalan denggi.

Orang ramai turut dinasihatkan meluangkan masa sekurang-kurangnya 10 minit setiap minggu untuk menjalankan pemeriksaan dan pemusnahan tempat pembiakan nyamuk di rumah masing-masing.

“Melalui Pelan Tindakan Pencegahan dan Kawalan Denggi di kawasan pentadbiran MBI, semua jabatan terbabit perlu mengambil tindakan secara bersepadu mengikut prosedur operasi standard (SOP) ditetapkan.

“MBI dengan kerjasama Pejabat Kesihatan Daerah Kinta serta Ahli Majlis MBI dan agensi berkaitan sentiasa komited dalam melaksanakan aktiviti bagi membendung peningkatan kes denggi,” menurut kenyataan itu. – BERNAMA


Ismail Sabri hadir perjumpaan Top 5 UMNO petang ini

KUALA LUMPUR: Perdana Menteri Datuk Seri Ismail Sabri Yaakob menghadiri perjumpaan lima pemimpin tertinggi UMNO di Menara Dato Onn, hari ini.

Perkara itu disahkan menerusi hantaran Facebook rasmi Naib Presiden UMNO Datuk Seri Mohamed Khaled Nordin yang memaparkan gambar kelima-lima pemimpin tertinggi parti itu.

“Sedang perbincangan Top 5 UMNO,” katanya.

Selain Ismail Sabri dan Mohamed Khaled, pemimpin ‘Top 5’ UMNO yang hadir ialah Presiden UMNO Datuk Seri Dr Ahmad Zahid Hamidi, Timbalan Presiden Datuk Seri Mohamad Hasan dan Naib Presiden Datuk Seri Mahdzir Khalid.

Perjumpaan Top 5 itu dipercayai bagi membincangkan berkenaan Pilihan Raya Umum ke-15 (PRU15) sebelum Mesyuarat Khas Majlis Tertinggi (MT) UMNO yang dijadualkan berlangsung malam ini.

Sebelum ini, Setiausaha Agung UMNO Datuk Seri Ahmad Maslan memaklumkan Mesyuarat MT UMNO yang dijadualkan 17 Sept ditangguh dan dijadualkan semula pada hari ini. – BERNAMA


100 menu Chef Dee untuk Ramadan di The Grand Campbell Hotel

KUALA LUMPUR: Ramadan bakal menjelang tidak lama lagi, pastinya hidangan juadah berbuka yang paling ditunggu umat Islam sepanjang menunaikan ibadah puasa selama sebulan.

Semestinya industri hotel masing-masing turut berebut menyediakan menu sajian istimewa ketika ini, kerana orang Malaysia cukup terkenal dengan pelbagai jenis makanan mengikut 13 negeri, dua Wilayah Borneo dan tiga Wilayah Persekutuan, seluruh negara.

Terletak di tengah-tengah ibu kota negara, The Grand Campbell Hotel, di Jalan Dang Wangi, di sini bakal menyediakan sajian Melayu klasik ‘piau’ dengan bertemakan ‘Ahlan wa sahlan’ bermaksud tersedia segala kemudahan dan tolak ansur untuk anda.

Paling menarik adalah, mereka yang menginap di The Grand Campbell Hotel adalah, mereka akan menikmati sajian istimewa yang dimasak oleh pelakon, pengacara dan pelawak popular, Abang Dee, selain hiburan nostalgia.

Siapa tak kenal Abang Dee atau nama sebenarnya, Syed Muradzi Syed Shamsul merupakan pelawak popular menerusi sitkom Jangan Ketawa pada tahun 1990-an dan sehingga kini masih menerima undangan.

Namun tahun ini Abang Dee memilih untuk melakukan sesuatu lebih baik untuk diri dan semua melalui pengurusan hotel berkenaan bersama Excellent Event Sdn Bhd, Kapt Bersekutu (PA) Mohamad Zaid Mohamad Shah atau Zack, dan pelakon, Adam Shah.

Berbalik kepada juadah istimewa tadi, Abang Dee ketika ditemui berkata, The Grand Campbell menyediakan lebih 100 jenis juadah berbuka puasa dengan harga sangat berpatutan.

“Kelainan tahun ini, adalah Abang Dee akan masak hari-hari, boleh rasa air tangan Abang Dee.

“Sekali sekala Abang Dee akan masak gulai kari ikan kering tumis darat, lauk warisan orang Utara selain sambal tumis udang resipi turun temurun warisan arwah Umi (ibu) Abang Dee, ha ‘kecaq ayaq lioq’.

“Kari memang takkan dilupakan orang Utara macam Abang Dee, resipi dalam tangan.

“Selain itu, ada juga hidangan dimasak oleh rakan kongsi Abang Dee, iaitu Zack dan isterinya dengan masakan Negeri Sembilan,” katanya kepada MEDIA VARIASI pada Majlis Hidangan 1,001 Rasa sempena Ramadan di hotel berkenaan, baru-baru ini.

Sementara itu, Zack berkata, pihak hotel akan menyediakan bufet sahur bermula pada jam 12 tengah malam hingga 3 pagi sepanjang Ramadan.

“Ini yang pertama kita buat, mereka berminat boleh buat tempahan hotel, berbuka, sahur, beli-belah di sebelah pusat beli belah terkenal, kemudahan parkir yang banyak.

“Dalam tempoh itu juga, kita akan ada persembahan selebriti, cabutan bertuah,” katanya.

Katanya, setiap sebahagian nilai pembelian hidangan itu akan disalurkan ke Pertubuhan Kebajikan Nurhati di Ampang melalui 300 bungkusan pek makanan.

“Abang Dee adalah duta dan jurucakap kepada pertubuhan ini yang dihuni oleh anak tak sah taraf, anak ditinggalkan, ibu tunggal, dan orang tua,” katanya yang juga pengasas rumah kebajikan itu.

The Grand Campbell dimiliki Kumpulan SHAPADU, terletak berhampiran Jalan Tuanku Abdul Rahman itu menyediakan hidangan Buffet Ramadan dengan harga serendah RM78 bagi dewasa dan RM59 bagi kanak-kanak.

Harga promosi penginapan di The Grand Campbell Hotel sepanjang Ramadan bermula RM150 satu malam untuk bilik superior (termasuk sahur untuk dua orang) sehingga RM300 satu malam untuk bilik superior (termasuk sahur dan Buffet Ramadan untuk dua orang).

The Grand Campbell Hotel turut menyediakan pakej perkahwinan dengan kapasiti dewan memuatkan 500 orang pada satu masa, dilengkapi 153 bilik superior, deluxe, dan eksekutif selain bilik seminar, ruang tertutup (100 orang) dan terbuka (4,000 orang).

Foto: FB The Grand Campbell Hotel

Author

Tun Puteh Wanti

View all posts

View all posts


Mahkamah tolak rayuan anak JJ berhubung kemasukan 3 juta saham dalam harta pusaka

PUTRAJAYA: Mahkamah Rayuan hari ini mengekalkan keputusan Mahkamah Tinggi yang membenarkan permohonan ibu Allahyarham Tan Sri Jamaluddin Mohd Jarjis untuk memasukkan tiga juta saham syarikat Rantai Wawasan Sdn Bhd dalam senarai harta pusaka peninggalan anaknya.

Panel tiga hakim Mahkamah Rayuan terdiri daripada Datuk Azizah Nawawi, Datuk P. Ravinthran dan Datuk Mohd Nazlan Mohd Ghazali juga mengekalkan keputusan Mahkamah Tinggi yang menolak permohonan Aminah Abdullah untuk mengisytiharkan bahawa enam juta saham dalam syarikat Alpine Motion Sdn Bhd dan dua saham dalam syarikat Ivory Insight Sdn Bhd adalah sebahagian daripada harta pusaka peninggalan Allahyarham.

Hakim  Mohd Nazlan yang membacakan keputusan sebulat suara pada prosiding dalam talian hari ini, menolak rayuan yang dikemukakan oleh dua anak Jamaluddin, Ikhwan Hafiz Jamaludin dan Nur Anis Jamaludin serta rayuan balas oleh Aminah.

Panel itu yang diketuai Hakim Azizah memerintahkan kedua-dua pihak menanggung kos masing-masing.

Aminah merayu terhadap keputusan Mahkamah Tinggi yang menolak permohonannya untuk memasukkan saham Alpine Motion dan Ivory Insights sebagai sebahagian daripada harta pusaka anaknya manakala cucunya merayu terhadap keputusan Mahkamah Tinggi yang memasukkan saham Rantai Wawasan dalam senarai harta pusaka bapa mereka.

Hakim Mohd Nazlan yang membacakan alasan penghakiman berkata saham Rantai Wawasan harus dimasukkan ke dalam harta pusaka Jamaluddin sebagai surat ikatan amanah yang diwujudkan pada 2009 ketika Allahyarham masih hidup adalah sah manakala surat ikatan amanah yang diwujudkan pada 2015 oleh anak-anak Jamaluddin selepas kematian arwah, adalah terbatal dan tidak sah.

Mengenai saham Alpine motion dan Ivory Insights, beliau berkata bukti menunjukkan saham berkenaan tidak pernah menjadi milik Jamaluddin dan tidak ada bukti pembayaran yang dibuat oleh Allahyarham untuk saham itu.

Dalam saman yang difailkan pada 3 Jan 2019, Aminah, 87, mendakwa Nur Anis dan Ikwan Hafiz sebagai pentadbir bersama harta pusaka peninggalan Jamaludin, telah gagal memasukkan saham ketiga-tiga syarikat sebagai harta pusaka dalam senarai aset di dalam surat kuasa mentadbir selepas Allahyarham meninggal dunia pada 4 April 2015, dan juga gagal memasukkan saham itu sebagai liabiliti sejak 6 Julai 2017.

Aminah menuntut tiga juta saham Rantai Wawasan bernilai RM1.44 bilion, enam juta saham Alpine Motion bernilai RM233 juta dan dua saham Ivory Insights bernilai RM80 juta untuk dimasukkan ke dalam harta pusaka anaknya.

Dalam pernyataan tuntutannya, Aminah mendakwa cucunya gagal memasukkan saham tiga syarikat – Rantai Wawasan, Alpine Motion dan Ivory Insight – sebagai sebahagian daripada harta pusaka si mati dengan niat untuk menafikan hak dan kepentingannya sebagai benefisiari.

Jamaluddin yang lebih dikenali sebagai JJ, merupakan bekas Menteri Sains, Teknologi dan Inovasi, terbunuh dalam nahas helikopter pada 4 April 2015.

Peguam Wan Zafran Pawancheek dan Pawancheek Marican mewakili Aminah manakala sepasukan peguam diketuai Saheran Suhendran mewakili Nur Anis dan Ikhwan Hafiz. – BERNAMA


BPreneur Bateriku.com sasar perniagaan baharu bateri terpakai harga ‘Rahmah’

KUALA LUMPUR: BPreneur atau usahawan Bateriku.com, Shahrul Nizam Ishak merancang meluaskan perniagaan penjualan bateri terpakai di kawasan luar bandar sebagai memenuhi keperluan golongan B40.

Usaha itu tercetus selepas berjaya dalam memasarkan produk Bateriku.com sejak 2019 dan melonjak jualannya ketika Perintah Kawalan Pergerakan (PKP) tahun 2020.

Beliau yang juga Ketua Pegawai Eksekutif Four Qul Synergy Group of Companies berkata, selepas melihat perkembangan perniagaan yang semakin memberangsangkan, syarikatnya berhasrat untuk menjana keuntungan menerusi jualan bateri terpakai.

“Bateri terpakai mendapat permintaan yang mengalakkan di kawasan luar bandar dan peluang ini kita ambil.

“Ini kerana bateri baharu harganya lebih tinggi dalam RM300 ke atas sedangkan yang terpakai mungkin boleh dapat dalam RM50 ke atas atau dengan kata lain bajet Rahmah,” katanya kepada MEDIA VARIASI.

Beliau bersama rakan perniagaannya, Qusyairi Amri membuka cawangan pertama mereka, Bateriku.com Bandar Botanik, Klang.

Mereka kini telah memiliki empat rangkaian cawangan dengan membuka cawangan di Puncak Alam, Semenyih, dan Teluk Panglima Garang dalam tempoh kurang dari dua tahun usia perniagaan.

Sharul dan Qusyairi merupakan bekas pengurus bank swasta sebelum kedua-duanya mempertaruhkan nasib mereka dalam bidang penjualan bateri kenderaan.

Pertaruhan mereka membawa hasil apabila berjaya mencatat rekod jualan purata 1,000 bateri sebulan daripada empat cawangan mereka.

Tambah Shahrul, mereka turut berkongsi rezeki dengan rakyat dengan melakukan program CSR iaitu memberi bateri percuma kepada golongan sasar.

“Jika beri minyak petrol biasanya orang mudah lupa tetapi jika hadiahkan bateri, ia lebih ‘tersemat’ di hati penerima,” katanya.

Bateriku.com dimiliki usahawan Bumiputera, Azarol Faizi, yang juga adalah usahawan PUNB, yang sebelum ini menjalankan perniagaan secara konvensional.

Namun corak perniagaannya berubah ke platform digital sepenuhnya melalui pembangunan aplikasi mudah alih Bateriku.com.

Hari ini Bateriku.com berjaya melahirkan hampir 100 usahawan Bumiputera dan memiliki rangkaian outlet Pitstop sebanyak hampir 150 outlet di seluruh Malaysia termasuk Sabah dan Sarawak.

Author

Tun Puteh Wanti

View all posts

View all posts


Wajah seiras aktor Vin Diesel jadi tarikan pengunjung ke bazar Ramadan

JOHOR BAHRU: Seorang peniaga kunafa yang mempunyai wajah seiras pelakon terkenal filem Fast and Furious, Vin Diesel menjadi tarikan kepada orang ramai mengunjungi Bazar Ramadan di Jalan Padi Mahsuri, Bandar Baru Uda di sini.

Berpenampilan botak dan bertubuh sasa, melihat gaya berjalan Mohamed Ahmed Mahmoud Shokr, 39, dari keretanya sambil membawa barangan jualan makanan Timur Tengah itu menuju ke gerainya, tidak ubah seperti watak Dominic Toretto atau Dom dalam filem berkenaan.

Berasal dari Mesir, bapa tunggal dua anak yang boleh bertutur dalam bahasa Melayu namun kurang fasih itu berkata sudah setahun dia menetap di negara ini dan Ramadan kali ini merupakan pengalaman pertamanya menyertai bazar tersebut.

“Saya menonton kesemua filem aksi Fast and Furious dan sangat mengagumi bakat aktor Amerika Syarikat itu, tidak sangka pula ramai yang menyatakan wajah saya mirip pelakon terkenal tersebut sehingga tular di media sosial.

“Syukur dan gembira kerana saya merasakan itu juga antara rezeki saya berniaga di sini dan sepanjang berniaga di bazar Ramadan ini, kira-kira RM400 hingga RM600 hasil jualan kunafa dapat saya raih setiap hari,” katanya kepada pemberita selepas ditemui di bazar berkenaan, petang semalam.

Mohamed Ahmed yang bekerja sebagai jurulatih kick boxing di bandar raya itu berkata, kebanyakan pelanggan yang membeli kunafa berharga RM10 sekeping itu adalah golongan wanita selain mereka turut meminta untuk berswafoto dengannya.

Terdahulu tular video berdurasi 14 saat memaparkan seorang lelaki botak dan bertubuh sasa, memakai baju berkolar putih yang ketat sedang menjual kunafa di sebuah gerai di bazar berkenaan. – BERNAMA


Malaysia tidak tolak ansur perbuatan bakar teks, buku agama – PM Anwar

KUALA LUMPUR: Malaysia tidak akan bertolak ansur dengan perbuatan membakar buku atau teks agama termasuk al-Quran, Injil dan teks agama Hindu kerana rakyat Malaysia menghargai kemanusiaan dan menghormati hak setiap individu, kata Perdana Menteri, Datuk Seri Anwar Ibrahim.

Mengutuk sekeras-kerasnya tindakan ahli politik pelampau kanan Sweden-Denmark, Rasmus Paludan yang membakar naskhah al-Quran di Sweden, Anwar berkata, terdapat begitu banyak salah faham dan prasangka terhadap agama di seluruh dunia termasuk Islam.

“Apa yang anda ingin buktikan? Bahawa anda adalah sekular, menentang Islam atau menentang agama namun apa yang sebenarnya digambarkan adalah kemerosotan nilai dan kemanusiaan nilai,” kata beliau ketika melancarkan buku ‘Knowledge, Tradition and Civilisation: Essays In Honour of Prof Osman Bakar’ di Institut Antarabangsa Pemikiran dan Peradaban Islam, Universiti Islam Antarabangsa Malaysia (ISTAC-IIUM) di sini hari ini.

Oleh itu, Anwar berkata, beliau telah meminta Menteri Luar, Datuk Seri Dr Zambry Abd Kadir memanggil Duta Sweden dan menyampaikan perasaan jijik Malaysia terhadap toleransi perbuatan membakar al-Quran di negara mereka.

Paludan, ketua parti pelampau kanan Denmark Stram Kurs, dibenarkan membakar al-Quran pada Sabtu lepas di luar Kedutaan Turkiye di Stockholm dan insiden itu mencetuskan kemarahan dunia Islam.

Perdana Menteri berkata, Malaysia menyokong Presiden Turkiye Recep Tayyip Erdogan atas kenyataan agresifnya terhadap perbuatan seorang ahli politik anti-Islam di Sweden.

“Tiada sebab untuk mencetuskan sentimen ummah tetapi kita cuba mendidik orang ramai. Malah dalam masyarakat kita, terdapat kecenderungan untuk menghasut pembenci kaum … Kita perlu menanganinya. Inilah cabaran dalaman yang kita hadapi,” kata beliau.

Anwar yang menganggap perbuatan membakar al-Quran sebagai tindakan tidak bertamadun, turut merayu orang ramai supaya meneruskan bantahan dan meluahkan rasa jijik sambil menerimanya sebagai cabaran untuk menghormati komitmen bagi memastikan mesej al-Quran berterusan.

Sementara itu, mengulas mengenai cadangan supaya kurikulum atau mata pelajaran peradaban Islam dikaji semula, Anwar berkata, perkara itu perlu diberi perhatian agar cabang ilmu itu benar-benar memberi kefahaman mendalam dengan mesej Islam khususnya soal nilai, akhlak, kemanusiaan dan universal.

Ditanya mengenai tindakan sesetengah pihak menggunakan agama untuk kepentingan mereka, beliau berkata, langkah pemerkasaan kurikulum mata pelajaran itu diharap dapat menerapkan tradisi pembelajaran secara kritis dan semua isu berbangkit perlu dirujuk kepada hadith dan Al-Quran.

“Ini semua orang dalam tazkirah buat fatwa masing-masing. Apabila kita tegur, dia kata kita anti-ulama, ini tidak benar. Kalau guru agama itu… jika buat kenyataan yang salah itu mesti ditegur.

“Kalau tidak (hanya) oleh kerana dia tokoh parti dan ulama, kenyataan dia semua benar. Islam tidak pernah mengajar kita begitu itu sebabnya pendidikan Islam itu harus memberi kefahaman yang lebih mendalam… ,” kata beliau. – BERNAMA


Akaun Twitter Jocelyn Chia ‘suspended’ lepas diserang netizen Malaysia

CYBERJAYA: Akaun Twitter milik komediri kontroversi Singapura, Jocelyn Chia telah digantung berkat kuasa warga maya Malaysia bersatu hati membuat laporan selepas video dirinya memperlekeh Malaysia dan mempersenda tragedi pesawat MH370 dalam persembahannya tersebar.

Penggantungan akaun Twitter itu berlaku tidak sampai satu hari selepas tular video dia mempersenda Malaysia Airlines yang dikatakan tidak mampu terbang dan hilang bagi pesawat MH370 dan MH17.

Semua akaun media sosial pelawak terbabit diserang netizen Malaysia sehingga menyebabkan dia terpaksa menutup ruangan komen.

Malah, isteri kepada salah seorang kru pesawat MH370, Intan Maizura Othman, turut menyelar tindakan pelawak terbabit yang mempersenda tragedi pesawat terbabit.

“Ini tidak kelakar, jangan mempersendakan tragedi MH370. Anak lelaki saya, Muhammad sehingga ke hari ini masih menangis dengan kehilangan ayahnya.

“Adakah kamu tahu betapa ramai ibu-ibu di luar sana yang masih menangis sehingga hari ini? Kamu tidak tahu kerana kamu tidak mempunyai sifat empati dan hati.

“Atau kamu tidak punyai keluarga. Kalau kamu ada keluarga, saya percaya keluarga kamu akan berasa malu dengan tindakan bodoh kamu,” katanya.

Jelas Intan, mempunyai hati dan perasaan serta tinggal di negara yang membangun adalah jauh lebih baik daripada tinggal di negara yang dikatakan sebagai negara kelas pertama di dunia.

Difahamkan, ketika tragedi berlaku pada 8 Mac 2014, Intan sedang mengandungkan anak bongsunya itu, Muhammad.

Oleh: AIN JAPRI (Pelatih USM)

Author

Media Variasi

View all posts

View all posts


Finalis ratu cantik hampir lewat, sewa motor ‘ride’ sendiri ke venue pertandingan

CYBERJAYA: Gelagat finalis Miss Grand Thailand, Ninew Anuthida yang menunggang motosikal ke venue pertandingan ratu cantik ternyata mencuri perhatian warga net.

Menerusi video yang tular di media sosial, Ninew dilaporkan hampir lewat menghadiri acara berkenaan yang berlangsung di Swisshotel Bangkok, Thailand.

Justeru, wanita jelita itu mengambil inisiatif menyewa motosikal dalam talian dan menunggangnya sendiri dengan ditemani pemilik motor di belakangnya ke lokasi acara.

Tindakan Ninew itu membuatkan orang ramai yang berada di kawasan acara menjadi kagum dengan kebolehannya membawa motosikal.

Untuk rekod, Ninew merupakan salah seorang peserta daripada puluhan peserta dari 77 wilayah Thailand yang mengikuti pemilihan Miss Grand Thailand 2023.

Ninew pernah menyertai pertandingan sama tahun lalu namun hanya meraih kemenangan bagi kategori pakaian terbaik sahaja.

Author

Diyana Rahip

View all posts

View all posts


Syahir cadang debat diteruskan, isu pendidikan

CYBERJAYA: Selepas berdebat dengan Menteri Ekonomi, Rafizi Ramli, ahli Parlimen Bachok, Syahir Sulaiman mencadangkan agar agenda debat diteruskan.

Menerusi hantaran di media sosial, Syahir mengusulkan debat mengenai isu pendidikan diadakan kali ini.

“Debat. Saya cadang diteruskan, tajuk pendidikan.

“Jemput YB Prof Haim berdepan YB Menteri Pendidikan, Fadhlina Siddiq,” katanya menerusi ciapan di Twitter hari ini.

Untuk makluman, Haim Hilman Abdullah memenangi kerusi Dewan Undangan Negeri (DUN) Jitra pada Pilihan Raya Negeri (PRN) yang berlangsung semalam.

Author

Diyana Rahip

View all posts

View all posts


Bayi lapan bulan maut selepas ditinggal 10 jam dalam kereta

CYBERJAYA: Seorang bayi berusia lapan bulan meninggal dunia akibat ditinggal lebih lapan jam di dalam sebuah kereta.

Menerusi hantaran tular di aplikasi X, seorang pegawai perubatan (MO) dipercayai tertinggal bayinya seorang diri di dalam kereta sejak 7.30 pagi.

Menurut sumber, selepas jam empat petang barulah pegawai terbabit menyedari mengenai anaknya yang masih berada di dalam kereta.

Lebih menyayat hati, bayi terbabit yang sudah berubah menjadi warna biru dan akhirnya meninggal dunia di tempat kejadian.

“Berita sedih petang ni, one of Medical Officer (MO) in our hospital mai kerja pagi pukul 7.30 pagi.

“Pukul empat petang baru sedar anak umur lapan bulan tertinggal dalam kereta kat staff parking.

“Baby dah biru. Bawa ke kecemasan, CPR semua, baby memang dah meninggal,” kongsinya.

Ketua Polis Daerah Cheras, Asisten Komisioner Zam Halim Jamaluddin berkata, terdahulu pegawai perubatan Hospital Canselor Tuanku Muhriz (HTCM) menerima mangsa dalam keadaan tidak sedarkan diri pada jam 5.53 petang.

Beliau berkata, mangsa kemudian disahkan meninggal dunia pada hari sama.

“Hasil siasatan awal mendapati pada jam 7.20 pagi, ibu mangsa meletakkan bayinya di tempat duduk belakang penumpang sebelah kiri dalam kereta untuk dihantar ke Taska.

“Bagaimanapun, ibu mangsa terus memandu keretanya ke tempat kerja dengan anggapan mangsa sudah dihantar ke Taska,” katanya dalam satu kenyataan, hari ini.

Zam Halim berkata, ibu mangsa hanya menyedari bayi itu masih berada di dalam kereta pada petang hari sama selepas dimaklumkan oleh suaminya bahawa mangsa tidak dihantar ke Taska.

“Kes diklasifikasikan sebagai mati mengejut dan siasatan lanjut dijalankan mengikut Seksyen 31(1)(a) Akta Kanak-kanak 2001, iaitu pengabaian terhadap kanak-kanak.

“Orang ramai yang mempunyai sebarang maklumat berhubung kejadian ini, boleh menghubungi Hotline Polis Cheras melalui talian 03-9284 5050/5051, Hotline Polis Kuala Lumpur (03-2115 9999) atau mana-mana balai polis berdekatan,” tambahnya.

Author

Nurul Ain Japri

View all posts

View all posts


Tak perlu siasat dakwaan Wee – Speaker

KUALA LUMPUR: Yang Dipertua Dewan Rakyat, Datuk Johari Abdul berkata, tiada keperluan untuk menyiasat dakwaan Ahli Parlimen Ayer Hitam, Datuk Seri Dr Wee Ka Siong yang didesak membetulkan kenyataan dibuat di Parlimen berhubung isu pengimportan telur dari India.

Beliau berkata, ini kerana setiap percakapan Ahli Parlimen ketika di dalam dewan adalah dilindungi di bawah Perlembagaan Persekutuan.

“Tidak payah siasat, tengok Perlembagaan. Ahli Parlimen apa juga yang dia bercakap asalkan tidak bercanggah dengan Akta Hasutan dan juga tidak menghina Raja-Raja, dia boleh cakap apa juga.

“Tidak ada mana-mana undang-undang yang boleh dikenakan terhadap Ahli Parlimen yang cakap dalam Parlimen. Kalau dia bercakap di luar Parlimen, lain cerita,” katanya kepada pemberita di bangunan Parlimen hari ini.

Johari diminta mengulas gesaan Pengerusi Kelab Penyokong-Penyokong Kerajaan, Datuk Seri Johari Abdul Ghani yang mahu beliau melakukan siasatan terhadap dakwaan Wee.

Semalam, Wee memberitahu Dewan Rakyat beliau telah dihubungi seorang individu yang menuntut penarikan balik kenyataan dibuatnya di Parlimen mengenai pengimportan telur dari India.

Terdahulu, Johari melancarkan buku ‘Localizing SDGs & Local Issues (Ten Parliamentary Constituencies in Malaysia) terbitan Kumpulan Rentas Parti Parlimen Malaysia bagi menggalakkan usaha penumpuan Matlamat Pembangunan Lestari (SDG). – BERNAMA


Tunku Panglima Johor duduki tangga ketiga GT Australia

JOHOR BAHRU: Tunku Panglima Johor Tunku Abdul Rahman Sultan Ibrahim kini berada di tempat ketiga dalam senarai kedudukan pemandu GT Australia dengan mengumpul 105 mata.

Kenyataan Royal Press Office hari ini memaklumkan Tunku Panglima Johor mempamerkan prestasi baik dalam pusingan ketiga Cabaran Dunia GT Australia di Litar Sandown, Melbourne yang melabuhkan tirai semalam.

“Tunku Abdul Rahman bersama rakan sepasukan Shane Van Gisbergen telah merangkul kemenangan dalam perlumbaan pertama (pada Sabtu) dengan pemanduan cemerlang walaupun dalam cuaca hujan dan bertarung sengit sebelum mengakhiri perlumbaan kedua (semalam) di tempat ketiga,” menurut kenyataan itu.

Pusingan seterusnya bagi musim 2022 akan berlangsung di Litar The Bend Motorsport Park, South Australia dari 14 hingga 16 Okt ini. – BERNAMA


Sembilan individu ditahan terbabit pergaduhan di Maran

KUANTAN: Polis menahan sembilan lelaki yang dipercayai terbabit dalam pergaduhan di hadapan sebuah premis kedai di Sri Jaya, Maran, kira-kira 86 kilometer dari sini, hari ini, seperti dalam satu rakaman video yang tular di media sosial.

Ketua Polis Daerah Maran, DSP Norzamri Abd Rahman berkata, dalam insiden sekitar jam 1 tengah hari itu, tiga suspek mengalami kecederaan ringan dan telah mendapatkan rawatan sebagai pesakit luar di Klinik Kesihatan Maran.

“Siasatan awal mendapati punca pergaduhan akibat salah faham yang mana salah seorang suspek telah meletakkan motosikal di belakang sebuah kereta dan menghalang laluan sehingga berlaku pertengkaran dengan pemandu,” katanya, menerusi kenyataan, malam tadi.

Menurutnya, kesemua suspek berusia antara 23 dan 59 tahun itu ditahan bagi membantu siasatan mengikut Seksyen 148 Kanun Keseksaan.

Sementara itu, Norzamri memohon agar semua pihak tidak membuat sebarang spekulasi yang boleh menggugat ketenteraman awam selain merakamkan penghargaan di atas kerjasama masyarakat sehingga pihaknya dapat menangkap suspek yang dikehendaki.

Terdahulu, tular video berdurasi lebih 20 saat di aplikasi WhatsApp yang memaparkan insiden pergaduhan membabitkan beberapa individu. – BERNAMA


Penyertaan MUDA ke dalam PH tak ganggu gugat AMK

KUALA LUMPUR: Angkatan Muda Keadilan (AMK) tegaskan isu penyertaan MUDA ke dalam Pakatan Harapan (PH) tidak akan mengganggu gugat kedudukan mereka dalam parti.

Naib Ketua AMK, Atyrah Hanim Razali berkata dalam sidang media di Pejabat Ayuh Malaysia, Kuala Lumpur pada Rabu, mereka menyerahkan isu tersebut tersebut kepada pimpinan pusat.

“Persoalan tentang MUDA, kemungkinan mereka akan menyertai PH, itu kita serahkan kepada pimpinan, namun di bahagian kita, di pihak AMK dan ‘Ayuh Anak Muda, itu tidak mengganggu apa pun usaha kita.

“Kerana di akhirnya matlamat kita adalah untuk memberi peluang dan suara kita nak jadi juru bicara masyarakat terutamanya anak muda.

“Jadi, segmentasi itu tidak terganggu, kita akan teruskan dengan usaha dan kerja kita, kerja buat kita masih sama, segmentasi ini tidaklah menganggu gugat kita punya strategi dan kekuatan sendiri,” katanya.

Dalam pada itu, beliau turut menambah bahawa pihak mereka juga telah menghantar satu memorandum yang ditandatangani Ketua-Ketua AMK Negeri menyatakan sebab-sebab membantah kemasukan MUDA ke dalam PH.

“Rasional-rasional itu dibuat melalui perkiraan-perkiraan daripada apa yang berlaku selepas dan sebelum ‘Langkah Sheraton’, dan juga dalam siri-siri Pilihan Raya Negeri (PRN) sebelum ini.

“Tetapi kita hormat kebijaksanaan pimpinan kita, kita menggunakan ruang-ruang yang ada untuk nyatakan suara, padangan dan harapan kita, selebihnya kita serahkan kepada pimpinan di peringkat pusat,” jelasnya lagi.

Dalam sidang media yang sama, AMK mengumumkan akan mengerakkan kempen ‘Ayuh Anak Muda’ yang akan bermula pada minggu ini dengan program berbentuk forum.

Author

Faridah Amiratul

View all posts

View all posts


Dewan Rakyat minta SPR kosong kerusi Parlimen Pulai

CYBERJAYA: Suruhanjaya Pilihan Raya (SPR) diminta mengisi kekosongan luar jangka kerusi Parlimen P161 Pulai, susulan kematian penyandangnya, Datuk Seri Salahuddin Ayub.

Yang Dipertua Dewan Rakyat, Tan Sri Johari Abdul berkata, selaras Perkara 54 Fasal (1) Perlembagaan Persekutuan, pihak SPR hendaklah mengisi kekosongan kerusi itu dalam tempoh 60 hari dari tarikh dipastikan suruhanjaya tersebut bahawa ada kekosongan.

“Saya selaku Yang Dipertua Dewan Rakyat, telah mengemukakan suatu pemberitahuan bertarikh 25 Julai 2023 kepada Pengerusi SPR, bahawa Yang Berhormat Datuk Seri Salahuddin Ayub telah meninggal dunia pada hari Ahad 23 Julai 2023,” katanya dalam kenyataan pada Selasa.

Bagi pihak Parlimen Malaysia, Johari turut merakamkan ucapan takziah kepada seluruh keluarga Allahyarham dan mendoakan semoga rohnya dicucuri rahmat dan ditempatkan dalam kalangan orang yang beriman dan beramal soleh.

Salahuddin, 61, meninggal dunia di Hospital Sultanah Bahiyah (HSB) di Alor Setar, Kedah pada 9.23 malam Ahad, setelah ditidurkan selepas menjalani pembedahan akibat pendarahan otak.

Author

Fazleen Safina Abd Jamil

View all posts

View all posts


Piala Raja Thai: Kemarau terus berpanjangan, Malaysia tumpas kepada Tajikistan

KUALA LUMPUR: Impian Harimau Malaya untuk menamatkan kemarau 44 tahun mendakap kejuaraan Piala Raja Thailand, musnah apabila tumpas 0-3 kepada Tajikistan dalam penentuan sepakan penalti di Chiang Mai, malam tadi.

Setelah 90 minit aksi berlangsung di Stadium 700th Anniversary of Chiang Mai itu berakhir tanpa jaringan, penjaga gol lawan, Rustam Yatimov muncul wira pasukannya apabila menyelamatkan dua sepakan awal oleh pemain pertahanan, Dion Cools dan tonggak tengah, Muhammad Nazmi Faiz Mansor.

Percubaan terakhir skuad negara menerusi pemain sayap Muhammad Safawi Rasid pula, singgah di palang gol sebelum pemain gantian Rustam Soirov, melepaskan tendangan ke arah kanan pintu gol untuk menghadiahkan kejuaraan sulung mereka dalam kejohanan tersebut.

Terdahulu, perlawanan akhir edisi ke-48 itu menyaksikan ketua jurulatih negara Kim Pan Gon melakukan empat pertukaran pemain ketika mengatasi Thailand, 5-3, menerusi sepakan penalti, termasuk memanggil khidmat  Muhammad Nazmi Faiz Mansor yang menggantikan Muhamad Nor Azam Azih susulan kad merah diterimanya tempoh hari.

Walaupun pasukan bimbingan Petar Segrt menguasai bola di awal permainan, Malaysia, yang menduduki ranking ke-148 dunia, terlebih dahulu menguji gawang lawan namun sepakan jarak jauh oleh tonggak serangan Muhammad Akhyar Rashid, ditangkap kemas Yatimov pada minit ke-10.

Percubaan terbaik pasukan negara di separuh masa pertama hadir menerusi Brendan Gan, apabila pemain tengah kelahiran Malaysia-Australia itu hampir membuka tirai jaringan perlawanan, namun tandukannya pada minit ke-23, hasil daripada umpanan dari sebelah kanan oleh Nazmi Faiz, melewati palang gol Tajikistan.

Perlawanan terpaksa dihentikan kira-kira tiga minit menuju penghujung babak pertama, apabila Mohamadou Sumareh gagal mengawal emosi apabila didakwa melakukan tolakan dada dari belakang kepada Tabrez Islomov, sehingga menyaksikan pemain naturalisasi negara itu dilayangkan kad kuning oleh pengadil.

Sumareh terus bernasib baik kekal dalam permainan, apabila tindakan agresifnya yang melayangkan badan untuk menerjah Ehsoni Panshanbe pada masa kecederaan, tidak mempengaruhi pengadil untuk melayangkan kad kuning kedua, seterusnya memerintahkannya keluar padang.

Enggan mengambil risiko kehilangan Sumareh, Pan Gon kemudian menggantikannya dengan pemain sayap lincah Faisal Halim, pada awal babak kedua perlawanan.

Muhammad Safawi berpeluang meletakkan Malaysia di hadapan apabila sepakan lencong kaki kirinya diselamatkan Yatimov pada minit ke-57 sebelum giliran penjaga gol kebangsaan, Ahmad Syihan Hazmi Mohamed menyekat Tajikistan, daripada memecah kebuntuan dengan menampan keluar rembatan padu jarak jauh Muhammadjon Rahimov pada minit ke-68.

Malaysia, yang dilihat hilang konsentrasi dalam 10 minit terakhir permainan, bernasib baik apabila jaringan Soirov pada minit ke-84 dibatalkan, selepas berada dalam kedudukan ‘offside’ dan kedudukan 0-0 kekal sehingga wisel penamat dibunyikan, sebelum Tajikistan menjulang kejuaraan edisi ke-48 itu menerusi sepakan penalti. – BERNAMA


Sanggup cat muka biru putih, pegang ‘blender’, demi impian berfoto dengan Messi

MUSIM Piala Dunia Qatar bakal melabuhkan tirainya pada hujung minggu ini dengan menyaksikan perlawanan antara pasukan Argentina menentang Perancis bagi merebut gelaran juara.

Dalam menanti detik perlawanan itu berlangsung, rata-rata peminat bola sepak dilihat aktif berbicara tentang perlawanan pasukan kegemaran mereka.

Pada masa sama, ada juga yang menghiburkan warga netizen apabila memuat naik pelbagai aneka meme dan hiburan sarkastik yang berkait dengan Piala Dunia 2022.

Menjengah di grup Facebook ‘Edit Apa Hari Ini (EAHI), terdapat satu hantaran yang dimuat naik oleh salah seorang ahli grup tersebut menjadi perhatian warga maya.

Ahli grup EAHI, Zek Rollins, baru-baru ini memuat naik sekeping fotonya yang memakai jersi Argentina dengan muka yang penuh dicat warna biru putih melambangkan simbolik bendera Argentina sambil memegang bekas pengisar.

Dalam hantaran sama, Zek turut menulis kapsyen dengan nada meminta rakan-rakan yang berada dalam grup itu bantu menunaikan hasratnya bergambar seolah-olah bersama bintang bola sepak Argentina, Lionel Messi.

Menjengah ruangan komen, kelihatan beberapa ahli grup yang tampil merealisasikan impian Zek namun dalam cara yang sempoi.

Malahan, ada yang ‘terlebih’ kreatif dalam berkarya menggunakan foto Zek itu hingga membuatkan warga maya yang melihat tidak kering gusi.

Berikut antara hasil karya yang dihasilkan berdasarkan permintaan Zek.

Ruangan komen juga dipenuhi komen-komen yang mencuit hati berkaitan dengan bekas pengisar yang dipegang oleh Zek untuk aksi bergambar bersama Messi itu.

Untuk makluman, grup EAHI merupakan sebuah komuniti yang mengumpulkan golongan mahir menyunting gambar serta memberi ruang kepada masyarakat untuk menyunting gambar mereka dengan gaya tersendiri.

Author

Diyana Rahip

View all posts

View all posts


Beritahu rakan sepasukan untuk bayar gaji kamu, TMJ tempelak Liridon

LIRIDON Krasniqi yang merupakan pemain pinjaman Terengganu FC telah menarik perhatian pemilik Johor Darul Ta’zim (JDT), Tunku Ismail Idris Abdul Majid Abu Bakar Iskandar ibni Sultan Ibrahim (TMJ), selepas membuat satu hantaran di Instagram Story baru-baru ini.

Sebelum perlawanan Piala Sumbangsih antara kedua-dua pasukan, Liridon telah mengucapkan selamat maju jaya kepada rakan sepasukannya di laman media sosial Instagram miliknya.

Lapor VocketFC, sebelum sepak mula Piala Sultan Haji Ahmad Shah di antara kedua-dua pasukan, Liridon telah memuat naik satu hantaran di Instagram Story miliknya.

Dalam hantaran tersebut, Liridon berkata “Selamat maju jaya rakan sepasukan. Sayangnya, saya tidak dapat bersama pada aksi kali ini. Jangan putus asa, kita mampu melakukannya”.

TMJ kelihatan tidak senang dengan situasi ini dan menyuruh Liridon untuk meminta pasukannya untuk membayar gajinya saat ini.

“Beritahu rakan sepasukan kamu untuk membayar gaji kamu,” tempelak Tunku Ismail.

Untuk makluman, pemain yang dinaturalisasi dari negara tersebut tidak dapat bermain kerana persyaratan pinjaman yang telah dipersejutui oleh kedua-dua pasukan, di mana pemain JDT yang sedang dipinjamkan tidak dibenarkan untuk bermain melawan skuad Harimau Selatan itu.

Perlawanan Piala Sultan Haji Ahmad Shah itu disudahi dengan kemenangan 2-0 pasukan JDT hasil jaringan Juan Muniz dan Bergson da Silva.

Skuad kendalian Esteban Solari itu turut diberikan tiga mata pertama bagi saingan Liga Super 2023.

Author

Muhammad Nor Fadzly Mahat

View all posts

View all posts


Denda RM10,000, penjara dua tahun jika merokok, hisap vape di laluan pejalan kaki berbumbung sekitar KL

CYBERJAYA: Seluruh laluan pejalan kaki berbumbung di Kuala Lumpur merupakan kawasan larangan merokok dan vape.

Dewan Bandaraya Kuala Lumpur (DBKL) dalam hantaran Facebook rasminya menegaskan perkara itu tertakluk dalam Akta Makanan 1983 di bawah Peraturan – Peraturan Kawalan Hasil Tembakau 2004 pindaan 2017, peraturan 22.

“Selaras dengan inisiatif ke Arah Kuala Lumpur Bebas Asap Rokok, pihak DBKL telah mengambil langkah peringatan kepada orang awam untuk memasang papan tanda kawasan larangan merokok.

“Sekiranya anda didapati merokok dan menghisap vape di kawasan berkenaan, anda boleh dikompaun oleh pihak penguatkuasaan sebanyak RM10,000.00 atau dua tahun penjara atau kedua duanya sekali,” tulis DBKL.

Pada masa sama, DBKL turut berharap orang awam dapat beri kerjasama untuk membuat laporan kepada pihak berkuasa melalui aplikasi WhatsApp di talian Aduan Merokok +60108608949 sekiranya terlihat perokok dan pengguna vape yang merokok dan menghisap vape di kawasan larangan berkenaan.

“Bagi perokok yang ingin mendapatkan bantuan khidmat berhenti merokok, sila hubungi Pejabat Kesihatan Daerah berdekatan atau mendaftar di www.jomquit.com.

Bersama kita ke arah Kuala Lumpur ‘Bebas Amalan Merokok’,” tulisnya.

Author

Diyana Rahip

View all posts

View all posts


Pertama kali bertanding GPS sudah siap siaga jika PRU15 mengejut tahun ini

Oleh: ARRIAN ZAYNE

KUCHING: Gabungan Parti Sarawak (GPS) siap siaga menghadapi Pilihan Raya Umum Ke-15 (PRU15) walaupun diadakan mengejut pada tahun ini.

Pengerusinya Datuk Patinggi Tan Sri Abang Johari Tun Openg menegaskan GPS bergerak satu pasukan iaitu sebelum ini GPS telah membentuk jentera pilihan raya sebagai strategi.

“GPS adalah satu pasukan… apabila bola ada di sana, kami bersedia untuk menendangnya. (Ia adalah semangat) Sarawak First.

“Menghadapi PRU15 adalah sama seperti persediaan untuk peperiksaan, anda (akan) bersedia (sendiri) sekurang-kurangnya dua tahun sebelum itu,” katanya.

Premier Sarawak itu berkata demikian pada sidang media selepas mempengerusikan mesyuarat Majlis Tertinggi GPS di BCCK Kuching Sarawak, semalam.

Menurut beliau jentera pilihan raya yang dibentuk merupakan gabungan Ketua Wanita dan Pemuda daripada empat parti komponennya sebagai ahli majlis tertinggi GPS kerana dua pihak berkenaan adalah peranan utama sayap ini.

“Kita tidak tahu bila pilihan raya tetapi kita telah membentuk jentera kita kerana tentu kita mahu memberikan suara yang lebih kuat dari Sarawak bagi membolehkan kita memainkan peranan besar di peringkat kebangsaan,” tegasnya.

Memandangkan PRU15 kali ini kata Abang Johari merupakan kali pertama GPS bertanding sebagai gabungan parti-parti Sarawak di peringkat kebangsaan, beliau optimis kestabilan GPS akan membuahkan hasil yang daripada pilihan raya berkenaan kelak.

“GPS berpandangan bahawa kestabilan politik negara adalah penting supaya kita dapat memberi perkhidmatan yang berkesan kepada rakyat iaitu GPS akan menyumbang kepada kestabilan itu,” jelas beliau.

Menjawab soalan, Abang Johari berkata GPS akan mengekalkan status quo kerusi yang diperuntukkan kepada parti komponennya.

Peruntukan kerusi semasa bagi 31 kerusi yang ditandingi GPS ialah 14 kerusi bagi Parti Pesaka Bumiputera Bersatu (PBB); tujuh untuk Parti Rakyat Bersatu Sarawak (SUPP); enam untuk Parti Rakyat Sarawak (PRS); dan empat untuk Parti Demokratik Progresif (PDP).

Author

Media Variasi

View all posts

View all posts


MTPN Selangor anjur forum kesedaran produk kecantikan, elak penipuan

CYBERJAYA: Kecenderungan masyarakat urban untuk tampil cantik ekspres tapi berbahaya membuka peluang kepada pengusaha produk tiruan melambakkan produk mereka di pasaran.

Bimbang kesan buruk yang berpanjangan diterima pengguna, Majlis Tindakan Pengguna Negara (MTPN) Negeri Selangor mengambil inisiatif menganjurkan Forum Perubatan, Kecantikan dan Kesihatan bertempat di Medical Device Authority, Kementerian Kesihatan, di sini pada Jumaat.

Yang Dipertua MTPN Selangor, Datuk Dr Gavin Voon Shih Chin berkata, program ini bertujuan meningkatkan kesedaran pengguna terhadap hak mereka agar tidak mudah terpedaya dengan kegiatan pihak yang tidak mematuhi undang-undang, penipuan produk tiruan, penawaran perkhidmatan tidak bertauliah serta produk yang tidak berkualiti.

“Ini kerana, produk tiruan itu bukan sahaja berkualiti rendah, malah berkemungkinan memberi kesan buruk kepada penggunanya disebabkan tiada kawalan terhadap ramuan yang digunakan untuk menghasilkan produk tiruan itu.

“Malah dikhuatiri juga kemungkinan produk dari luar negara itu mengandungi campuran formula rahsia dengan kandungan kimia berbahaya yang bukan sahaja merosakkan kulit tetapi organ dalaman manusia secara perlahan-lahan,” katanya menerusi ucapan perasmian majlis.

Turut hadir, Ketua Eksekutif MDA, Ahmad Shariff; Timbalan Yang Dipertua MTPN Selangor, Gilbert Pang Jiun Tatt dan Pengerusi Cawangan Petaling MTPN Selangor, Dr Darren Soo Chern Yee.

Seramai 60 pemain industri kecantikan, perubatan dan kecantikan dari Lembah Klang menyertai forum ini.

Tujuh ahli panel jemputan hadir membentangkan isu semasa mengenai perubatan, kecantikan dan kesihatan iaitu ketua MDA, wakil Bahagian Regulator Farmasi Negara, Puan Asnida; Timbalan Presiden Lembaga Kecantikan Negara, Encik Alston Tan; Pengasas IBCI, Dr Darren Soo; Pakar Kecantikan dari Rosewhite, Yoga Lin; wakil dari e-beauty Group, Aedy Adnandan Presiden Persatuan Genetik Sedunia, Puan Lim S.W.

Antara topik yang dibincangkan ialah produk selamat tanpa suntikan, mengenali produk selamat di pasaran, penipuan testimoni, beza antara pakar kecantikan dan doktor praktis kecantikan, ujian genetik untuk pengurusan kanser dan apa perlindungan untuk pengusaha jika berlaku kecelakaan kepada pengguna.

Dalam pada itu, Darren berkata, International Beauty Certified Institute (IBCI) mendapat kelulusan dari Kementerian Dalam Negeri berdasarkan undang-undang pendaftaran pertubuhan Malaysia ditubuhkan dua bulan sebelum PKP.

“Memahami pentingnya mematuhi peraturan dan akta yang ditetapkan kerajaan itu antara matlamat utama forum hari ini,” katanya.

Author

Tun Puteh Wanti

View all posts

View all posts


PN tak patut bangkit isu kos sara hidup – Amirudin Shari

SHAH ALAM: Perikatan Nasional (PN) didakwa gagal menangani kos sara hidup ketika menjadi kerajaan sebelum ini dan hal demikian menyebabkan parti itu tidak seharusnya terus membangkitkannya dalam kempen Pilihan Raya Negeri (PRN).

Perikatan Nasional (PN) tidak seharusnya memainkan isu kos sara hidup sebagai tawaran kepada rakyat Selangor susulan tidak mampu menanganinya semasa menerajui kerajaan pusat sebelum ini.

Pengerusi Pakatan Harapan (PH) Selangor, Datuk Seri Amirudin Shari berkata, Selangor sendiri contohnya berjaya dalam membantu impak kos sara hidup rakyat menerusi program Jelajah Ehsan Rakyat (JER) dalam

“Sekarang ni bekalan dan harga ayam kembali stabil termasuk usaha keras Allahyarham Datuk Seri Salahuddin Ayub Ayub (Menteri Perdagangan Dalam Negeri dan Kos Sara Hidup) dalam tempoh tujuh bulan.

“Jadi, saya percaya mereka tidak ada moral bercakap tentang isu harga barang kerana ketika mereka (menjadi kerajaan) harga barang sangat mencengkam dan tidak mampu ditangani berbanding sekarang walaupun mempunyai kebolehan dari segi peruntukkan,” katanya pada sidang akhbar, hari ini.

Terdahulu beliau yang juga Menteri Besar Selangor bersama barisan exco menyerahkan kenderaan rasmi kerajaan negeri kepada Setiausaha Kerajaan Negeri, Datuk Haris Kasim.

Dalam pada itu, Amirudin turut memaklumkan manifesto gabungan kerajaan perpaduan Selangor akan dikeluarkan selepas penamaan calon.

Menurutnya, kepimpinan parti masih meneliti rangka manifesto bagi memastikan segala projek dan rancangan telah dilaksanakan sebelum ini, mempunyai kesinambungan.

“Sudah pasti, kita ingin menawarkan perkara yang realistik berdasarkan data dan angka di tangan kita.

“Ini termasuk pencapaian Rancangan Selangor Pertama (RS1), pengangkutan awam dan inisiatif baharu kepada rakyat bergantung kepada maklum balas sepanjang Jelajah Selangor Penyayang dan program-program yang telah kita laksanakan,” ujarnya. – UTUSAN

Authors

Media Variasi

View all posts

Diyana Rahip

View all posts

View all posts

View all posts


Agung santuni keluarga penunggang motosikal maut kemalangan

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan turun daripada kenderaan rasmi Seri Paduka untuk menyantuni keluarga penunggang motosikal yang maut dalam kemalangan di Batu 12, Jalan Kuantan-Gambang, Pahang hari ini.

Menurut hantaran Istana Negara di Instagram, pada waktu itu, Al-Sultan Abdullah dalam perjalanan dari Istana Abdulaziz, Kuantan, Pahang ke Istana Negara di sini, sebelum konvoi kenderaan Seri Paduka melalui lokasi kemalangan itu.

“Seri Paduka menzahirkan rasa sedih dengan kemalangan yang telah meragut nyawa penunggang motosikal itu dan menzahirkan harapan agar seluruh keluarga Allahyarham sabar dan tabah menghadapi dugaan serta suasana sedih dan pilu,”  menurut hantaran berkenaan.

Seri Paduka dan Raja Permaisuri Agong Tunku Hajah Azizah Aminah Maimunah Iskandariah turut mendoakan agar roh Allahyarham dicucuri rahmat oleh Allah SWT dan ditempatkan dalam kalangan para solihin. – BERNAMA


Tiga bekas penyokong BN gagal cabar UMNO tak tanding dua jawatan utama

KUALA LUMPUR: Tiga bekas penyokong Barisan Nasional (BN) gagal mencabar kelulusan Menteri Dalam Negeri, Datuk Seri Saifuddin Nasution Ismail berhubung usul tambahan UMNO yang tidak mempertandingkan dua jawatan utama dalam pemilihan parti itu, di Mahkamah Tinggi di sini pada Rabu.

Memetik laporan Sinar Harian, mereka ialah dua bekas ahli UMNO Cawangan Kampung Bukit C2 Lembah Pantai, Satarriah Abdul Karim dan Zaidi Abdul Majid serta seorang bekas ahli MIC Lembah Pantai, P Vellasamy.

Hakim, Datuk Amarjeet Singh memutuskan demikian selepas menolak permohonan kebenaran mereka untuk memulakan semakan kehakiman bagi mencabar arahan Saifuddin yang membenarkan resolusi tidak bertanding untuk jawatan dua tertinggi UMNO ketika perhimpunan agung parti, pada 2022 lalu.

Beliau berkata, mahkamah tidak boleh mendengar permohonan yang melibatkan parti politik, seperti yang dinyatakan di bawah Seksyen 18C Akta Pertubuhan 1966.

Mahkamah juga katanya, tidak membuat sebarang perintah untuk kos.

Peguam, Thalia Rohaina Abdul Latiff mewakili tiga individu berkenaan, manakala Peguam Kanan Persekutuan Ahmad Hanir Hambaly mewakili Saifuddin dan RoS.

Menerusi permohonan kebenaran itu, ketiga-tiga individu itu menamakan Saifuddin, Kerajaan Malaysia, Jabatan Pendaftaran Pertubuhan Malaysia (RoS) dan UMNO selaku responden.

Mereka (ketika itu penyokong BN) memohon kebenaran untuk memulakan prosiding semakan kehakiman bagi mendapatkan perintah certiorari untuk membatalkan kelulusan Menteri Dalam Negeri pada 7 Mac lalu.

Yang mana, ia mengecualikan UMNO daripada mematuhi Seksyen 13(1)(c)(iv) Akta Pertubuhan 1966 menurut peruntukan Seksyen 70 akta sama.

Mereka juga memohon perisytiharan bahawa surat RoS bertarikh 3 Mac lalu yang mendapati bahawa, usul tambahan UMNO yang diputuskan di Perhimpunan Agung 2022 adalah tidak teratur, bertentangan Perlembagaan parti dan tidak sah.

Turut dipohon, ialah satu perisytiharan supaya jawatan presiden dan timbalan presiden UMNO hendaklah dipertandingkan dalam masa 30 hari dari tarikh penghakiman.

Pemohon berkata, pada 13 Januari lalu, suatu usul tambahan UMNO dicadangkan ketika Perhimpunan Agung UMNO 2022 pada 11 hingga 14 Januari lalu, berhubung ketiadaan pertandingan untuk dua jawatan utama pada Pemilihan Majlis Tertinggi UMNO bagi penggal 2023-2026.

Mereka berkata, pada 2 Mac lalu, RoS mengeluarkan surat yang dialamatkan kepada Setiausaha Agung UMNO bertajuk Pengesahan Berhubung Usul Tambahan Ucapan Dasar Presiden Di Perhimpunan Agung UMNO 2022 yang ditandatangani Ketua Pengarah RoS.

Kata mereka, dalam surat itu RoS mendapati usul tambahan UMNO yang diputuskan di Perhimpunan Agung UMNO 2022 adalah tidak teratur dan bertentangan dengan Fasal 9.3 Perlembagaan UMNO, oleh itu ia adalah tidak sah.

Menurut pemohon, sewajarnya RoS mewajibkan UMNO untuk mengambil tindakan pembetulan untuk mematuhi Fasal 9.3 perlembagaan parti itu.

Tiga pemohon ini mendakwa, pada 7 Mac lalu, satu kenyataan media dikeluarkan oleh Saifuddin yang menyatakan bahawa kementeriannya memutuskan untuk memberi pengecualian menurut Seksyen 70 Akta Pertubuhan 1966 kepada UMNO daripada pematuhan Seksyen 13(1)(c)(iv) akta sama.

Author

Fazleen Safina Abd Jamil

View all posts

View all posts


Banteras aktiviti ‘ali baba’ – PM

PUTRAJAYA: Kerajaan akan mengkaji dan merangka dasar serta strategi perundangan yang bersesuaian untuk membanteras aktiviti ‘Ali Baba’ (rent-seeking) dan membentangkan cadangan itu kepada jemaah menteri.

Perdana Menteri, Datuk Seri Anwar Ibrahim berkata, perkara itu dipersetujui dalam mesyuarat Majlis Tindakan Ekonomi Negara (MTEN) semalam untuk melaksanakan inisiatif itu melalui penglibatan Kementerian Ekonomi dan Jabatan Peguam Negara serta kementerian dan agensi berkaitan.

Menurut beliau, budaya Ali Baba memberi dampak negatif kepada ekonomi dan kerajaan serius untuk menangani dan membasmi aktiviti ini.

“Anggaran kerugian mencecah sekitar 1 peratus daripada Keluaran Dalam Negara Kasar (KDNK) dan melibatkan aspek perolehan, perlesenan, pemberian permit dan kuota, serta pemberian subsidi dan geran,” katanya dalam kenyataan hari ini.

Anwar yang juga Menteri Kewangan berkata, inisiatif Pelan Hala Tuju Peralihan Tenaga (NETR) dipercepatkan sebagai pemangkin kepada strategi mengangkat negara sebagai peneraju serantau dalam tenaga boleh baharu.

Kata beliau, projek-projek Flagship Rintis dan inisiatif NETR dilaksanakan bagi meningkatkan penyertaan industri mengenai hala tuju baharu kerajaan dalam meneroka sumber tenaga baharu dan membentuk permintaan pasaran.

Ini termasuk mengenal pasti sumber kewangan untuk menangani jurang pembiayaan bagi projek tersebut.

“Fasa Pertama NETR akan mengetengahkan sepuluh projek rintis perdana yang strategik dan bernilai tinggi sebagai langkah pelaksanaan Dasar Tenaga Negara 2022-2040 dengan jangkaan pelaburan bernilai RM25 bilion.

“Mewujudkan 23,000 pekerjaan berkualiti tinggi, dan mengurangkan pelepasan karbon dioksida setara melebihi 10,000 gigagram secara bertimbunan (cumulative),” katanya.

Anwar berkata, peluncuran NETR Fasa Pertama akan diadakan pada 27 Julai ini dan disusuli Fasa Kedua pada bulan depan.

Dalam pada itu, katanya, MTEN akan terus merumuskan langkah dan inisiatif baharu untuk menangani pelbagai tantangan melibatkan perekonomian negara, bagi memastikan penambahbaikan tatakelola serta perubahan struktur secara teratur demi meningkatkan potensi ekonomi negara.

Jelas beliau, kerajaan sentiasa berusaha memastikan negara mencapai Aspirasi Negara Rendah Karbon 2040 dan sentiasa bergerak maju ke hadapan seiring dengan kemajuan teknologi semasa dan memenuhi keperluan sosioekonomi rakyat bagi menjamin kesejahteraan Malaysia dan rakyatnya. – UTUSAN

Authors

Media Variasi

View all posts

Diyana Rahip

View all posts

View all posts

View all posts


Johor Darul Ta’zim FC kini No. 1 dunia

JENAMA Johor Darul Ta’zim atau lebih dikenali sebagai JDT rata-rata sudah dikenali di kalangan peminat bola sepak tempatan dan juga asia.

Kali ini, JDT sekali lagi mencipta sejarah apabila wakil e-sukan mereka, JDT | GBX Esport telah menjadi perhatian dunia apabila menduduki ranking pertama dunia dalam permainan eFootball.

Mohd Norhaikal Bin Mohamad Noh yang mewakili JDT | GBX, mengumpul 1,540 mata untuk menduduki ranking pertama dan diikuti rapat oleh wakil dari Brazil, Senegal dan Jepun.

Kemas kini tentang ranking dunia dalam permainan eFootball itu dibuat oleh laman rasmi Johor Southern Tiger.

Pencapaian Haikal dalam menduduki ranking pertama dunia dalam permainan eFootball ini mendapat maklum balas yang positif dari peminat e-sukan di Malaysia kerana berjaya mengharumkan nama Malaysia di dalam industri e-sukan dunia.

JDT | GBX eFootball player Mohd Norhaikal is currently ranked number one in the world with 1,540 points, sitting above other eFootball players from Brazil, Senegal and Japan based on the latest rankings as of 12 January 2023. Luaskan Kuasamu Johor.https://t.co/try6tHgHBW pic.twitter.com/cwa3RSzmb0

— JOHORSouthernTigers (@OfficialJohor) January 14, 2023

Antara pencapaian JDT | GBX Esport adalah menduduki tempat ke-14 dunia dan pertama bagi zon Asian dalam kejohanan Siri Kelab FIFAe dan Piala Antarabangsa eFootball. Dalam kejohanan tersebut, JDT merupakan satu-satunya kelab dari Malaysia yang bertanding.

Author

Muhammad Nor Fadzly Mahat

View all posts

View all posts


PRU segera hanya untuk kembalikan kuasa UMNO – Mahathir

CYBERJAYA: Pengerusi Gerakan Tanah Air (GTA), Tun. Dr Mahathir Mohamad mempersoalkan pendirian UMNO untuk meminta pembubaran Parlimen dengan segera bagi memberi laluan kepada Pilihan Raya Umum ke-15 untuk mengembalikan hak rakyat.

Sebaliknya, bekas Perdana Menteri itu berkata, Barisan Nasional (BN) yang merampas kuasa dari rakyat yang memilih kerajaan Pakatan Harapan (PH) pada PRU14 lalu melalui pintu belakang hasil kerjasama dengan Perikatan Nasional (PN).

Menurut Mahathir, UMNO meminta diadakan PRU15 dengan segera untuk membolehkan UMNO menjadi Perdana Menteri.

“PRU15 akan diadakan tahun ini bagi mengembalikan hak rakyat seperti yang dikatakan Setiausaha Agung UMNO (Datuk Seri Ahmad Maslan).

“Namun, sebabnya adalah untuk membolehkan UMNO menjadi PM dan memberi gula-gula kepada rakyat setelah belanjawan diawalkan untuk meraih sokongan,” katanya menerusi hantaran di laman Facebooknya hari ini.

Dalam pada itu, beliau juga menyatakan Parti Pribumi Bersatu Malaysia (Bersatu) tidak akan berpeluang memenangi PRU15 kerana tidak lagi meraih sokongan dari UMNO dan PAS setelah mendirikan kerajaan pintu belakang melalui gerakan politik yang dikenali sebagai Langkah Sheraton pada Februari 2020 lalu.

“Parti Bersatu tidak akan memenangi PRU15 kerana tidak lagi mendapat sokongan dari UMNO dan PAS.

“Inila nasib parti yang menikam belakang kawan untuk mendirikan kerajaan pintu belakang. Langkah Sheraton telah membawa ketidakstabilan politik kepada negara. Ini kerana sebelum langkah Sheraton, kerajaan yang didirikan adalah sah dipilih oleh rakyat melalui PRU14.

“Langkah Tan Sri Muhyiddin Yassin dan Datuk Seri Azmin Ali mencetuskan langkah Sheraton kini beralih menjadi boneka kepada perancangan yang dibuat oleh Datuk Seri Najib,” jelasnya.

Author

Mohamad Fitri Hazim Hazam

View all posts

View all posts


Keluarga guru yang dilaporkan hilang di Makkah terus dibantu

BATU PAHAT: Kerajaan negeri Johor akan terus berusaha menghulur pelbagai bentuk bantuan kepada keluarga seorang guru, Musthafa Kamal Abdullah, 49, yang dilaporkan hilang di tanah suci Makkah, bulan lepas.

Pengerusi Jawatankuasa Hal Ehwal Agama Islam negeri, Mohd Fared Mohd Khalid berkata, bantuan awal sudahpun disalurkan untuk keperluan perjalanan anggota keluarga guru berkenaan ke Makkah bagi urusan pencarian.

“Sekiranya ada pertambahan pembiayaan yang perlu, boleh memaklumkan kepada kerajaan negeri termasuk kepada wakil rakyat kawasan dan kita sentiasa terbuka untuk membantu,” katanya kepada pemberita selepas lawatannya ke rumah Musthafa di Sri Gading, di sini, hari ini.

“Kerajaan negeri juga telah memaklumkan yang urusan pentadbiran (cuti) bagi Musthafa dan anaknya telah dipermudahkan untuk tujuan melaksanakan pencarian berkenaan,” tambahnya.

Jumaat lepas, Menteri Luar Datuk Seri Dr Zambry Abdul Kadir dilaporkan berkata Ketua Perwakilan Malaysia (Malawakil) di Arab Saudi kini memantau perkembangan usaha pencarian Musthafa, yang dilaporkan hilang sejak 12 Disember lepas ketika mengerjakan umrah dan akan mengambil tindakan sewajarnya untuk membantu. – BERNAMA


Pemuda UMNO tiga bahagian lapor polis bantah ‘Thai Hot Guy’

AMPANG: Pemuda UMNO Bahagian Ampang, Pandan dan Gombak hari ini membuat laporan polis menggesa agar program ‘Thai Hot Guy’ dibatalkan.

Wakil kumpulan itu yang juga Ketua Pemuda UMNO Bahagian Ampang, Hasry Sham Chasmen berkata, pihaknya membantah keras penganjuran pesta komuniti gay di sebuah bar dikenali ‘Privacy Club Tun Razak’ di Jalan Tun Razak, ibu negara, pada 30 Mac ini.

“Kami membantah sekeras-kerasnya pesta gay yang bertempat di Kuala Lumpur pada bulan Ramadan.

“Bagi negara yang majoritinya Islam dan Islam sebagai agama rasmi, pesta ini tidak sesuai dan menyentuh sensitiviti orang Islam.

“Pesta ini yang diuar-uarkan secara besar-besaran menerusi media sosial seolah menggalakkan pula program yang bertentangan agama dan norma hidup masyarakat yang majmuk,” katanya pada sidang media selepas laporan polis dibuat di Ibu Pejabat Polis Daerah Ampang pada Rabu.

Turut hadir, Ketua Pemuda UMNO Bahagian Pandan, Rizwan Shah Azlan dan EXCO Pemuda UMNO, Syafie Abdul Rahman.

Seramai 40 ahli UMNO di tiga bahagian turut bersama pada sidang media itu.

Terdahulu, negara dikejutkan dengan laman media sosial Facebook, pembukaan rasmi sebuah bar yang akan dipersembahkan sekumpulan pelayan lelaki berbadan sasa dari Thailand yang berpakaian dalam wanita dikenali sebagai ‘Thai Hot Guy’ sebagai tarikan utama.

Susulan itu, Timbalan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas), Datuk Wilson Ugak Kumbong berkata, pihaknya meminta program itu tidak diteruskan bagi menjaga keharmonian negara yang berbilang kaum dan agama.

Tinjauan MEDIA VARIASI mendapati hantaran iklan di Facebook telah dipadam.

Bagaimanapun, Hasry memberitahu walaupun sudah dipadam namun pihak penganjur perlu bertanggungjawab.

“Tindakan iklan dan mempromosi LGBT itu telah menyalahi, melanggar undang-undang, sepatutnya SKMM juga boleh bertindak ke atas isu ini,” katanya.

Author

Tun Puteh Wanti

View all posts

View all posts


Sanusi mengaku tak bersalah tuduhan menghasut

MENTERI Besar Kedah, Datuk Seri Muhammad Sanusi Md Nor mengaku tidak bersalah atas dakwaan melakukan perbuatan yang mempunyai kecenderungan menghasut, ketika dihadapkan ke Mahkamah Sesyen Selayang, Kuala Lumpur pada Selasa.

Beliau yang kelihatan tenang sebaliknya memohon dibicarakan, ketika pertuduhan dibacakan jurubahasa mahkamah terhadapnya di hadapan Hakim Nor Rajiah Mat Zin.

“Faham Yang Arif… Tidak (mengaku salah),” katanya seperti dilapor Berita Harian.

Sanusi yang juga Pengarah Pilihan Raya Perikatan Nasional (PN) didakwa didapati melakukan perbuatan yang mempunyai kecenderungan menghasut, dengan menyebut perkataan yang mempunyai kecenderungan untuk membangkitkan perasaan tidak setia terhadap mana-mana Raja.

Oleh yang demikian, beliau didakwa melakukan satu kesalahan di bawah perenggan 4(1)(a) Akta Hasutan 1948 [Akta 15] yang boleh dihukum di bawah subseksyen 4(1) Akta yang sama.”

Jika sabit kesalahan, beliau boleh didenda tidak melebihi RM5,000.00 atau dipenjarakan selama tempoh tidak melebihi tiga (3) tahun atau kedua-duanya sekali.

Dalam prosiding pada Selasa, pendakwaan diwakili Peguam Cara Negara, Datuk Ahmad Terrirudin Mohd Salleh manakala peguam Datuk Shaharudin Ali dan Wan Rohimi Wan Daud bertindak bagi pihak Muhammad Sanusi.

Bilik Mahkamah Sesyen Selayang 2 yang mendengar prosiding pendakwaan itu dikawal ketat oleh sepasukan anggota dan pegawai Polis Diraja Malaysia (PDRM).

Muhammad Sanusi akan dibawa ke Mahkamah Sesyen 1 seterusnya bagi menghadapi pertuduhan kedua.

Author

Fazleen Safina Abd Jamil

View all posts

View all posts


Wakil rakyat PH tandatangan SD sokong Wan Rosdy sebagai MB Pahang

KUANTAN: Lapan wakil rakyat Pakatan Harapan (PH) yang memenangi kerusi Dewan Undangan Negeri (DUN) Pahang pada Pilihan Raya Umum ke-15 (PRU15) menandatangani akuan bersumpah (SD) menyokong Pengerusi Barisan Nasional (BN) negeri, Datuk Seri Wan Rosdy Wan Ismail sebagai Menteri Besar.

Perkara itu disahkan Sim Chon Siang, yang memenangi DUN Teruntum.

Beliau berkata, proses menandatangani SD itu berlangsung di sebuah pejabat peguam di Temerloh, dekat sini hari ini.

Sim berkata, wakil rakyat lain yang bersamanya menandatangani SD di pejabat peguam ialah Chan Chun Kuang (Semambu), Tengku Zulpuri Shah Raja Puji (Tras), Woo Chee Wan (Mentakab) dan Thomas Su Keong Siong (Ketari).

Tiga lagi calon PH iaitu Ho Chi Yang (Tanah Rata), Leong Yu Man (Triang) dan Lee Chin Chen (Bilut) menurut Sim, juga dijangka berbuat demikian hari ini.

“Kami difahamkan perbincangan dengan BN Pahang mengenai pembentukan kerajaan negeri masih berjalan,” katanya semasa dihubungi di sini.

Sementara itu, Pesuruhjaya PAS Pahang, Rosli Abdul Jabar semasa dihubungi memaklumkan setakat ini, tiada keputusan dicapai dalam perbincangan pembentukan kerajaan negeri antara PN Pahang dan BN negeri.

PN Pahang diwakili Timbalan Presiden PAS, Datuk Seri Tuan Ibrahim Tuan Man pada perbincangan itu.

Sehingga kini, Wan Rosdy masih tidak mengeluarkan sebarang kenyataan berhubung perbincangan pembentukan negeri.

DUN Pahang tergantung selepas keputusan PRU15 menyaksikan tiada parti berjaya memperoleh majoriti mudah iaitu 22 kerusi bagi membentuk kerajaan negeri.

Pada PRU15, BN memperoleh 16 kerusi manakala Perikatan Nasional (PN) mendapat 17 kerusi dan lapan oleh PH.

Terdapat 42 kerusi DUN Pahang, namun proses pengundian DUN Tioman akan diadakan pada 7 Dis ini, susulan kematian calon PN, Md Yunus Ramli, 61, pada 3.30 pagi hari pengundian, dipercayai akibat serangan jantung. – BERNAMA


MFL salur RM100,000 bantu ringan beban pemain, pegawai Sarawak United FC

Oleh: WAHYUDIN AL-BALINGI

MALAYSIAN Football League (MFL) membuat keputusan untuk menyalurkan sejumlah RM100,000 bagi membantu pemain dan pegawai Sarawak United FC yang mengalami masalah tunggakan gaji.

Keputusan menerusi Mesyuarat Ahli Lembaga Pengarah MFL ke-4 Bagi Penggal 2021-2025 yang dipengerusikan oleh Presiden Datuk Ab Ghani Hassan pada Khamis itu dibuat bagi meringankan beban yang dipikul oleh pemain dan pegawai terlibat.

“Berdasarkan laporan yang MFL terima daripada PFAM, barisan Ahli Lembaga Pengarah MFL semalam bersetuju sebulat suara untuk mengambil tindakan segera memotong dana hak penyiaran Sarawak United sebanyak RM100,000 untuk disalurkan kepada pemain dan pegawai yang mengalami masalah tunggakan gaji.

“Pembayaran kepada pemain Sarawak United FC yang terlibat akan disalurkan oleh Persatuan Pemain-Pemain Bolasepak Profesional Malaysia (PFAM).

“MFL memandang serius isu tunggakan gaji yang berlaku melibatkan Sarawak United. Justeru MFL mengarahkan Sarawak United untuk menyelesaikan masalah ini dalam tempoh 14 hari berkuatkuasa hari ini dan seandainya gagal berbuat demikian, tindakan susulan akan diambil di mana kemungkinan slot bertanding di TM Piala Malaysia tahun ini tidak akan diberikan,” jelas satu kenyataan rasmi MFL hari ini.

Media Variasi pada 26 Ogos lepas melaporkan Persatuan Pemain-Pemain Bolasepak Profesional Malaysia (PFAM) telah menerima laporan daripada beberapa orang pemain Sarawak United mengenai isu tunggakan gaji pemain yang pada ketika ini sudah memasuki empat bulan.

Author

Media Variasi

View all posts

View all posts


Lelaki miliki 15 rekod jenayah ditahan bersama lebih 60kg dadah

KUALA LUMPUR: Seorang lelaki yang memiliki 15 rekod jenayah lampau ditahan kerana disyaki memiliki lebih 60 kilogram (kg) pelbagai jenis dadah bernilai RM190,200 di sebuah rumah di Kampung Baru di sini, semalam.

Ketua Polis Daerah Dang Wangi, ACP Noor Dellhan Yahaya dalam kenyataan hari ini berkata, lelaki berusia 57 tahun itu ditahan bersama 59 kg dadah jenis kanabis, methamphetamine (1.01 kg) dan heroin (450 gram).

Beliau berkata lelaki terbabit yang positif dadah jenis amphetamine, ketamin serta morfin menerusi ujian saringan awal air kencing, pernah ditahan di bawah Seksyen 6 (1) Akta Dadah Berbahaya (Langkah-Langkah Pencegahan Khas) 1985.

Katanya lelaki itu direman hingga 28 Okt ini untuk siasatan lanjut mengikut Seksyen 39B dan Seksyen 15(1) Akta Dadah Berbahaya 1952. – BERNAMA


Dua penuntut universiti swasta lemas di Sungai Chiling

KUALA LUMPUR: Dua penuntut sebuah universiti swasta ditemukan lemas selepas dilaporkan hilang ketika mandi di Sungai Chiling di Peretak, Kuala Kubu Bharu, dekat sini, tengah hari tadi.

Mangsa yang meninggal dunia dikenali sebagai Shaik Rahim Khan Salauddin dan Muhammad Arief Haiqal Azhan, kedua-duanya berusia 21 tahun.

Mereka dipercayai bersama lima lagi rakan berkunjung ke sungai itu untuk mandi-manda dan aktiviti perkelahan pagi tadi.

Pengarah Jabatan Bomba dan Penyelamat Selangor, Datuk Norazam Khamis berkata, pihaknya menerima panggilan berhubung kejadian pada 12 tengah hari manakala lima anggota bersama sebuah jentera Balai Bomba dan Penyelamat Kuala Kubu Bharu tiba di lokasi kira-kira 20 minit kemudian.

“Setibanya di lokasi, didapati seorang daripada mangsa telah dibawa naik ke darat oleh orang awam dan diberi bantuan pernafasan oleh pasukan penyelamat.

“Mangsa kedua pula dikeluarkan pihak bomba pada 12.45 tengah hari selepas melakukan pencarian di kawasan kejadian,” katanya ketika dihubungi hari ini.

Beliau berkata, mayat mereka dibawa ke Hospital Kuala Kubu Bharu untuk bedah siasat.

Sementara itu, Ketua Polis Daerah Hulu Selangor, Supt Suffian Abdullah berkata, siasatan mendapati kejadian berpunca apabila seorang daripada mangsa telah cuba menyelamatkan rakannya yang hampir lemas di bawah jambatan sungai berkenaan sebelumnya kedua-duanya dihanyutkan arus.

“Kedua-dua mangsa disahkan meninggal dunia oleh penolong pegawai perubatan yang hadir di lokasi kejadian. Punca kematian diklasifikasikan sebagai mati mengejut,” katanya dalam kenyataan hari ini.

Suffian menasihatkan orang ramai yang mengunjungi kawasan perkelahan atau mahu menjalankan sebarang aktiviti air supaya menjaga keselamatan diri serta keluarga bagi mengelak kejadian tidak diingini. – BERNAMA